qundao/data-zh-poetry huggingface dataset:
过徐忠襄西郊书舍有手植老桂垂荫满庭
作者：彭孙贻
朝代：明
体裁：古风

遥天青苍苍，秋气入㵳泬。扁舟所来境，一往人迹绝。昔贤留遗墅，草木自幽悦。废沼坠红衣，池莲落如雪。𬗟怀千古人，浩歌壮心裂。手植双桂老，茗剥古鳞灭。岂翳虬龙姿，摧挫终不折。我来行空园，天高暗香彻。人往物埋存，馀芬寒酷烈。山堂慕形容，沉吟五情热。归途送宿鹭，林叶已微脱。
过无功斋头煮茗久谈留题斋壁·其一
作者：彭孙贻
朝代：明
体裁：七言律诗

颓垣负郭枕高城，手录群书与架平。琴格自高成士品，茶杯有味见交情。诗删险僻犹存古，门简宾朋耻好名。偶一过谈忘世乱，老梅花影上阶横。
过无功斋头煮茗久谈留题斋壁·其二
作者：彭孙贻
朝代：明
体裁：七言律诗

布袍草履闭柴扃，孝友贫居见典型。客至蕉旗连茗战，更深露榻考星经。六壬自课蓍床卜，二酉时探古籀形。相约更寻方外友，西林清磬隔茆亭。
过梅根怀江东罗隐徵君
作者：彭孙贻
朝代：明
体裁：七言绝句

梅根衰草日纷纷，何处江东旧隐君。惟有水滨残烧里，数椽竹屋一溪云。
过梵胜庵听山僧演法华
作者：彭孙贻
朝代：明
体裁：五言排律

野服乘春出，精庐傍水开。曰高僧出定，霞外客重来。施果分残芋，谈经就古梅。山围开士锡，海涌渡师杯。哀梵凄林鬼，空池湛劫灰。题诗阆仙去，禁酒远公回。归路穿红杏，游人惜录苔。疏钟隐城郭，留景更徘徊。
过正仲草堂摘梅烹笋戏作·其一
作者：彭孙贻
朝代：明
体裁：六言诗

只苦三春多雨，不愁四季无花。雨止花开客到，先�青梅点茶。
过正仲草堂摘梅烹笋戏作·其一
作者：彭孙贻
朝代：明
体裁：六言诗

只苦三春多雨，不愁四季无花。雨止花开客到，先𢳣青梅点茶。
过正仲草堂摘梅烹笋戏作·其二
作者：彭孙贻
朝代：明
体裁：六言诗

池中荷叶如钱，水面杨花成粉。相逢不醉无归，烹尽雨馀春笋。
过池阳舟中望九华山·其一
作者：彭孙贻
朝代：明
体裁：七言律诗

高天无际碧崔嵬，倚棹中流首重回。积翠远浮青黛出，莲花长傍白云开。东盘龙虎三山断，南绕匡庐九叠来。未淂淹留怅行役，登临谁是谪仙木。
过池阳舟中望九华山·其二
作者：彭孙贻
朝代：明
体裁：七言律诗

九峰云外立巑岏，�口城高过水痕。众壑星辰朝太白，二孤风雨下江门。烟光返映鱼龙紫，厓电能开日月昏。迟我还山寻旧隐，葛巾羽袖访真源。
过池阳舟中望九华山·其二
作者：彭孙贻
朝代：明
体裁：七言律诗

九峰云外立巑岏，𤾂口城高过水痕。众壑星辰朝太白，二孤风雨下江门。烟光返映鱼龙紫，厓电能开日月昏。迟我还山寻旧隐，葛巾羽袖访真源。
过法相寺
作者：彭孙贻
朝代：明
体裁：五言律诗

山行如入画，野寺忽相通。松影石坛静，鸟鸣春涧空。箨龙横竹径，石虎啸溪风。便欲离尘俗，澄怀叩朗公。
过洪武门故宫用陆子端木韵
作者：彭孙贻
朝代：明
体裁：七言律诗

钟山云物尚穹窿，水绕宫墙辇道穷。月落金川门半掩，花残玉树曲方终。二陵佳气无春色，万马江声自朔风。惟有乌衣旧时燕，衔泥飞入禁园中。
过浩溪驿
作者：彭孙贻
朝代：明
体裁：七言绝句

江自东流客向西，云山万叠岭猿啼。三千里外还乡梦，又逐秋风入浩溪。
过潞王故邸
作者：彭孙贻
朝代：明
体裁：七言律诗

凤皇山下宋宫门，朱邸曾开拟雪园。燕啄王孙龙准尽，貂垂常侍狗监存。毡裘空问新机杼，醇醴谁分旧酒樽。却羡沙陀老承业，不随供奉上含元。
过澉川仲木故居有感
作者：彭孙贻
朝代：明
体裁：七言律诗

泽国天高落木疏，西风况是燕飞初。烟中上刹邻清汉，天外寒江切太虚。绿水远随渔父棹，青山遥望故人居。草堂宾客今谁在，宿草离离恨有馀。
过澉川怀故友仲木·其一
作者：彭孙贻
朝代：明
体裁：五言律诗

夫子清门彦，行藏契古人。论文偏爱客，学道讵言贫。草长湖南路，莺啼宅外春。凄凉旧游地，无处不沾巾。
过澉川怀故友仲木·其二
作者：彭孙贻
朝代：明
体裁：五言律诗

昔时携胜友，连屐共登山。海气摇书幌，钟声静市寰。堂空梁蝠啸，槐死网虫斑。惟有藤萝径，依然覆石关。
过灌本庵看菊昔为刘少彝先生园亭有萧氏僦居种菊数十盆皆佳种也同友人过池馆不胜今昔之感题壁
作者：彭孙贻
朝代：明
体裁：古风

昔贤吟啸地，灌木犹苍苍。文藻一时尽，曲池久己荒。相随逸人躅，重来君子堂。感旧惜其颓，怀贤咏不忘。英英傲霜杰，泽露晞秋阳。朝霜网户流，夕芬幽岩光。时危贱吏贤，众悴孤荣芳。徘徊空叹息，顑頞亦何伤。
过皇恐滩二首·其一
作者：彭孙贻
朝代：明
体裁：七言律诗

皇恐滩高泻碧虚，深秋风雨过城初。扁舟客子愁难度，故国先臣恨有馀。望帝山中春老矣，彭咸江上夜何如。南来亦抱零丁怨，江鲤迢迢莫寄书。
过皇恐滩二首·其二
作者：彭孙贻
朝代：明
体裁：七言律诗

一片孤帆纵所如，疾雷转电震游鱼。愁边白雁三秋尽，天外黄花万里馀。粤岭山川行处断，吴门烟树□中疏。年年山鸟春归恨，浙水潮回送子胥。
过绮里
作者：彭孙贻
朝代：明
体裁：五言律诗

荒邑留墟落，犹传高士名。晨鸡啼古桀，幽彘泣先生。竹灶烧芝绿，松泉滴火明。商山溪畔月，不是不澄泓。
过胥溪访朱徵君不遇留饭朱母所徵君以诗见遗次韵奉答
作者：彭孙贻
朝代：明
体裁：七言律诗

清秋野老叩柴门，避客虚堂破藓痕。空使长髽截陶母，无人一石醉秦髡。颓垣树出当山角，新涨舟横系竹根。且割双鸡烹尺鲤，樽前世事复谁论。
过蓉溪看桂花有感题壁
作者：彭孙贻
朝代：明
体裁：七言绝句

丝管清歌集胜流，同人相对坐高秋。只今载酒人何在，惟有岩花似旧游。
过螺子山吊文丞相墓二首·其一
作者：彭孙贻
朝代：明
体裁：七言律诗

湖西使者怀遗烈，拊节悲吟日几回。公在乾坤长不朽，迩来忠孝益摧颓。燕京花鸟年年怨，杜宇河山夜夜哀。直上文峰望乡国，浙潮东绕祭忠台。
过螺子山吊文丞相墓二首·其二
作者：彭孙贻
朝代：明
体裁：七言律诗

东来行客问丰碑，松柏萧条信国祠。巳抱零丁十年恨，祗应炎午一人知。鹧鸪岭抱群峰暗，白鹭洲横野渡迟。墓下文江成吉字，更谁洗笔共题诗。
过西林精舍二首·其一
作者：彭孙贻
朝代：明
体裁：七言律诗

缓屐寻春代笋舆，石床幽径问精庐。诗瓢乞食寻杯渡，醉佛参禅拜酒胡。松鼠午窥斋磬出，箨龙寒蛰竹林孤。偶来溪上成三笑，白社何妨结苾刍。
过西林精舍二首·其二
作者：彭孙贻
朝代：明
体裁：七言律诗

斋厨客至报林鸦，青草池塘未鼓蛙。竹榻閒投摩诘座，松风巳熟茶州茶。枯禅不寐因搜句，绮障难消为惜花。潦倒伯伦休荷锸，无生共宿梵王家。
过隐庵访息乾长老
作者：彭孙贻
朝代：明
体裁：古风

十年住山中，未识山僧面。相对不知名，寒梅皎于霰。坐谈忘日午，斋钟冷深院。芒屩送君归，斜阳在南涧。
过马当山
作者：彭孙贻
朝代：明
体裁：七言律诗

天门峭绝水中兵，孤枕横流破大荒。万壑奔流下彭蠡，群峰四起上浔阳。江声今古含悲壮，地险丹青届混茫。此去登高赋摇落，东风滕阁片□长。
过黄泥桥有感
作者：彭孙贻
朝代：明
体裁：七言律诗

小桥无主晚花开，芒屐寻僧渡涧来。野火枭啼周处庙，乱鸦客吊李陵台。黄泥旧坂蒿禾合，白骨荒原鸟雀哀。独有荡阴三士冢，鱼肠千载不成灰。
过默庵怀孤云圆明无声三老
作者：彭孙贻
朝代：明
体裁：五言律诗

问疾维摩室，相携坐落花。草香薰戒贝，苔摺印袈裟。竹院无留偈，松寮罢施茶。阇黎何处问，客到有啼鸦。
过默庵怀孤云圆明无声三老·其一
作者：彭孙贻
朝代：明
体裁：五言律诗

当时诸大士，弹指已三生。渌水红衣涸，苍山白鸟横。潮青非有法，花落本无声。寂寂东明院，孤标刹自成。
过默庵怀孤云圆明无声三老·其二
作者：彭孙贻
朝代：明
体裁：五言律诗

一自圆公去，玄言竟不闻。东林讲社散，北秀几宗分。白骨空成观，青山定属君。脩篁携手地，惆怅望孤云。
过默庵访圆明和尚不遇因至寻旅庵寻古峰禅人适雪涛师在座因用雪师壁间韵呈二公时闻慧林庵女师古鼎将开法席故并及之
作者：彭孙贻
朝代：明
体裁：七言律诗

净社閒投物外身，入山未遇住山人。相逢月上元非女，不见文殊始悟真。沧海两潮随梵呗，梅花万点乱江春。谈空竟日浑忘语，谁向秦源更问津。
过龙泉江口
作者：彭孙贻
朝代：明
体裁：七言律诗

闻道龙泉拟渭川，竹园千顷胜秋田。鸽湖茶熟先输税，抱石鱼肥不数钱。云里万山环县治，溪头一塔锁江烟。当时避地桃花隐，烽火孤城夕照前。
迎春曲·其一
作者：彭孙贻
朝代：明
体裁：五言绝句

东郊迎春去，车马杂飞尘。不见春色至，看杀寻春人。
迎春曲·其二
作者：彭孙贻
朝代：明
体裁：五言绝句

谁家细腰女，竞唱踏春词。红衫不掩面，微盻冶游儿。
还自会嵇歌
作者：彭孙贻
朝代：明
体裁：古风

岁暮不乐无与娱，剡棹归红万木奴。戴逵宅前已荒草，苦竹城下闻啼乌。归米惝恍惨不愉，越酒浓醉倾千壶。君不见买臣奉诏守会嵇，朝出采薪夕锦衣。腰悬惨紫绶斗大，今乘高井昔井泥。又不见四明狂客冠黄冠，乞得鉴湖千顷寒。金龟随手脱酒肆，归弄海上虹蜺丸。丈夫四七非少年，不能熊飞乃螾蟠。何为刺促栖腐草，贵不乘驷隐不竿。秋衾梦感游梁客，破囊古锦蒲塘碧。沉吟一夜生早霜，芦花雁叫雄鸡白。
述閒险韵十首投伯旃索和·其一
作者：彭孙贻
朝代：明
体裁：七言律诗

拾橡空山友鹿麇，草衣反得傲悬鹑。铸刀潜访眉间尺，卖药坚辞手不龟。纸谁自春成侧理，窗梅全乳半生仁。海滨白石多堪煮，脱粟何烦更指囷。
述閒险韵十首投伯旃索和·其七
作者：彭孙贻
朝代：明
体裁：七言律诗

梅妻鹤子代姬姜，种秫无劳典鹔鹴。空谷兰犹香草莽，卑巢鸟亦恋榆枋。长歌乞食从元亮，半醉观书骂敬瑭。惟有此君成莫逆，万竿窗北种筼筜。
述閒险韵十首投伯旃索和·其三
作者：彭孙贻
朝代：明
体裁：七言律诗

幽塍涧落故喧豗，晚斸春田得芧魁。一入深林猿拜侣，久辞世网雉惊媒。雷催蕉叶时供纸，雨落灯花未落煤。欲访名山渡江去，却怜我马日虺隤。
述閒险韵十首投伯旃索和·其九
作者：彭孙贻
朝代：明
体裁：七言律诗

欲辞火食采山芧，喜怒宁能问众狙。身贱泥涂行郭索，骨寒风雪傲林于。笺经老去成书蠹，临帖工来笑墨猪。晨起灌花添砚水，汲泉自滴玉蟾蜍。
述閒险韵十首投伯旃索和·其二
作者：彭孙贻
朝代：明
体裁：七言律诗

草暄二月渐飞蚊，北牖疏风面竹斤。土甑添薪炊石髓，枯毫拓字得颜筋。千觞牛饮卑三雅，一叶鸱夷笑伍员。谁道贫家弦筦缺，如簧好鸟故慇勤。
述閒险韵十首投伯旃索和·其五
作者：彭孙贻
朝代：明
体裁：七言律诗

闻道鸬湖胜若邪，绿蓑烟底友鱼虾。瓦瓶轰饮烹王鲔，破几摊书考帝羓。梅雨一垆桑苧火，池蛙两部正平挝。醉眠不复忧天坠，炼石辛勤笑女娲。
述閒险韵十首投伯旃索和·其八
作者：彭孙贻
朝代：明
体裁：七言律诗

竹花漠漠曳龙而，倒拂风前白接䍦。香作篆文铭古鼎，阑雕梵字架荼蘼。提壶鸟劝添杯杓，曳布妻能共扊扅。盆景小山堪点缀，一拳沐雨绿厜㕒。
述閒险韵十首投伯旃索和·其六
作者：彭孙贻
朝代：明
体裁：七言律诗

一竿春水绿平篙，小筑还当旧马嗥。白眼向人高岸帻，青山对我落持螯。雨来桑陌收鱼笱，月上菱田罢桔槔。此外乱离都不问，曲生惟劝日餔糟。
述閒险韵十首投伯旃索和·其十
作者：彭孙贻
朝代：明
体裁：七言律诗

藜羔玉色下春齑，饭罢携琴付小奚。身世多虞恒难易，行藏难卜托扶乩。谁教凝碧囚摩诘，亦有冬青种会稽。无可奈何聊命醉，不知醉后夺鸾鎞。
述閒险韵十首投伯旃索和·其四
作者：彭孙贻
朝代：明
体裁：七言律诗

旧植荪荃间杜蘅，荒庭锄秽走鼯鼪。酷寻幽壑为量屐，时约山樵与对枰。睡旨浓于千日醉，菜香清绝五侯鲭。閒居卑晚无功课，不是诗筒即酒枪。
述间二首·其一
作者：彭孙贻
朝代：明
体裁：七言绝句

碧桃花放野人家，小市桥南路不赊。睡起扶筇看花去，天风吹我箨冠斜。
述间二首·其二
作者：彭孙贻
朝代：明
体裁：七言绝句

罢钓归来月满身，水流花落夜无人。山猿伴我扫花卧，铺地白云閒可亲。
追和东坡登州海市诗
作者：彭孙贻
朝代：明
体裁：古风

平生诸境悟本空，亦如蜃气虚无中。桑田身世皆幻影，何况灭没鲛人宫。不须阴雨聚灵怪，倏见楼台成鬼工。岂其当年鞭石者，百神于此朝祖龙。我闻文登此去三千里，海市之现因坡翁。坡翁巳仙彩笔在，诗句尚与潮争雄。蓬莱方丈生肝腑，噏嘘以吐奇不穷。少焉一碧渺云海，依然六合还昭融。狂呼把酒快叫绝，得不鲸吸倾千钟。我怀坡仙不可见，时捡逸史寻元丰。挥毫有物助幻罔，研水醮尽蟾蜍铜。嘈嘈海潮响急雨，东面而望天无风。
追和东湖望山歌
作者：彭孙贻
朝代：明
体裁：古风

昔过豫章城，垂竿东湖曲。澹台墓前湖水东，四面群山向人绿。东湖北望西山西，南浦白云滕阁低。洪厓千寻瀑吼雪，铁柱万岁蛟蟠泥。道遇洪厓生，授我素女术。唾之不肯受，翻身弄朝日。华阳真隐沧溟客，濯足曾过徐孺宅。高贤已往高吟在，字字云霞写游屐。湖光千载人不同，山人去后千山空。看山长咏逋翁句，梦里东湖渺烟树。海山不是望中山，疑有幽人此来去。
送人归霅川
作者：彭孙贻
朝代：明
体裁：七言律诗

人散栖乌夜起时，青天白月照江蓠。秋风纵好难为客，衰柳何堪又赠离。秦驻峰高回棹远，霅溪水冷去帆迟。不知别后愁多少，且醉今宵酒一卮。
送僧海月庵
作者：彭孙贻
朝代：明
体裁：五言律诗

高人万古宅，一片月长新。云水此中住，烟波为四邻。白鸥迟客静，红秫饭僧贫。近得无生侣，知余懒是真。
送冒辟疆归如皋四首·其一
作者：彭孙贻
朝代：明
体裁：七言律诗

夙昔扁舟殷水滨，江南花鸟未残春。相逢书剑关飞动，欲别江山变苦辛。此日鱼樵真可贵，先朝遗逸更无人。干戈满地音尘绝，谁谓天涯是比邻。
送冒辟疆归如皋四首·其三
作者：彭孙贻
朝代：明
体裁：七言律诗

离愁万事总关情，况复频年苦甲兵。感慨山河摇一别，凋零兄弟悔馀生。长饥不厌贫何累，良友如医病可轻。今日茫茫遽分手，大江南北正纵横。
送冒辟疆归如皋四首·其二
作者：彭孙贻
朝代：明
体裁：七言律诗

津途行李正间关，为惜羁人履屩还。亲在此身宜自爱，名多何地有深山。屡游旧□添新泪，百感归途撗壮颜。别去著画须努力，莫教姓字入尘寰。
送冒辟疆归如皋四首·其四
作者：彭孙贻
朝代：明
体裁：七言律诗

古道参差照笑言，悠然莫逆失寒暄。清谭乱世卑稽阮，读史深更哭宋元。避俗欲深先毁研，买山未暇且逃喧。临岐解赠惭无剑，惟有悲吟叩短辕。
送别山上人还卞山
作者：彭孙贻
朝代：明
体裁：古风

卞山四面皆深山，羡公身住烟云间。山人住山山亦好，出山何事来尘寰。海滨参差山绕屋，不及苕中山屈曲。白莲寺古白莲开，乞食山僧回未回。山猿啼风虎倚树，秋色满天归去来。别山别我何山去，仍到烟云幽绝处。千偈澜翻一字无，明夜月明谁与语。
送吴秋圃先生开府偏沅·其一
作者：彭孙贻
朝代：明
体裁：七言律诗

银钺雕弧拥豸冠，新开幕府楚云端。天穷井鬼临蛮徼，部杂猡�置汉官。賨市稍通蕉布少，金沙犹远鸭输难。舞干近喜苗民格，遮莫归心折澧兰。
送吴秋圃先生开府偏沅·其一
作者：彭孙贻
朝代：明
体裁：七言律诗

银钺雕弧拥豸冠，新开幕府楚云端。天穷井鬼临蛮徼，部杂猡𤞑置汉官。賨市稍通蕉布少，金沙犹远鸭输难。舞干近喜苗民格，遮莫归心折澧兰。
送吴秋圃先生开府偏沅·其二
作者：彭孙贻
朝代：明
体裁：七言律诗

襄樊流燹接中都，丞相南征发虎符。何日王师传露布，可容蛮府赋娵隅。散家为买千金字，行簏惟携八阵图。此去功成闲未得，莫愁绿野白云孤。
送大人之金陵因自禾水入语溪
作者：彭孙贻
朝代：明
体裁：七言律诗

夜静长河直似绳，酒阑客去月初升。临岐娓娓言何尽，拜起匆匆意未胜。敢为王程牵别袂，稍因家近减行縢。两高峰上秋清切，应见征帆指秣陵。
送子玉璧人之娄东
作者：彭孙贻
朝代：明
体裁：七言绝句

娄子江寒欲上潮，娄门东去更迢迢。送君一棹秋风里，惟有征鸿伴寂寥。
送宗弟达之还南谯二首·其一
作者：彭孙贻
朝代：明
体裁：五言律诗

芳草河梁道，萋萋一送君。乡心秦海阔，客路秣陵分。白苧更春服，黄梅变夏云。临岐重携手，征鸟惜离群。
送宗弟达之还南谯二首·其二
作者：彭孙贻
朝代：明
体裁：五言律诗

回首南谯里，当时我故乡。英雄多佐命，带砺念先皇。别路过牛首，离情恨雁行。还山语诸父，列驷望辉光。
送春
作者：彭孙贻
朝代：明
体裁：五言绝句

一春风雨过，杜宇讵宜闻。况复春归去，河梁一送君。
送春得春字
作者：彭孙贻
朝代：明
体裁：七言律诗

寂历春愁自送春，眼前何处倦游人。红衣憔悴登楼日，杜宇凄凉中酒身。羯鼓花枝残许洛，旧宫燕子话梁陈。纵无风雨肠堪断，况复河桥柳更新。
送春得春字·其一
作者：彭孙贻
朝代：明
体裁：七言律诗

名园桃李总成尘，草色天涯正满巾。万点花飞愁独客，百篇诗尽送残春。博山垆鸭眠香令，剡水兰笺写洛神。底是閒情消不得，江南晓月未归人。
送春得春字·其三
作者：彭孙贻
朝代：明
体裁：七言律诗

乳鸭湾肥缘正匀，晴鸠不语两鸠频。枫青己尽原头大，杨白空歌陌上尘。桃叶渡江三月泪，乌衣旧巷一帘春。斜阳处处蘼芜老，楝子风低打角巾。
送春得春字·其二
作者：彭孙贻
朝代：明
体裁：七言律诗

杨花落尽絮如茵，栖叶残莺语未真。蝴蝶画图惟故粉，樱桃原庙只游人。含酸梅子怀仁苦，买隐榆钱满屋贫。昨日少年成往事，酴醾才了更无春。
送汪洋子还虎林
作者：彭孙贻
朝代：明
体裁：五言排律

白岳来真气，西湖老客卿。蟠胸千古在，入座四筵惊。服散神长朗，烧丹灶巳成。狎鸥看石虎，断发隐蛮荆。羽盖车填巷，朱颜妇□□。
送渐磐叔子服骏孙入虎林·其一
作者：彭孙贻
朝代：明
体裁：七言律诗

西风群雁起青霄，独有冥鸿破泬寥。双泪君亲怀往事，万松宫阙想前朝。吴山桂子秋如雪，浙水江声夜上潮。裘马少年多意气，此行且莫念渔樵。
送渐磐叔子服骏孙入虎林·其二
作者：彭孙贻
朝代：明
体裁：七言律诗

秋飙八月满钱唐，相送津亭叶渐黄。老我湖山知出处，诸君云雨各飞翔。两高天际题诗遍，重九风前落帽狂。若到西泠旧游地，为余再过义公房。
送渐磐叔渭臣弟游匡庐·其一
作者：彭孙贻
朝代：明
体裁：七言律诗

一片孤帆江上开，去年曾此独登台。青山共指将斜月，红烛难消欲别杯。彭泽秋光重九后，鄱湖云物二孤来。蒲亭我昔留题句，君到为余扫碧苔。
送渐磐叔渭臣弟游匡庐·其二
作者：彭孙贻
朝代：明
体裁：七言律诗

天涯惜别若为欢，今日天淮路更难。到处鹧鸪行不得，归期蟋蟀岁云残。长江风起飞帆直，大海潮生驻马看。此去云山遇知已，莫将双铗向人弹。
送燕
作者：彭孙贻
朝代：明
体裁：七言律诗

飞飞碧海路逶迤，去去西风又别离。归梦不胜秋色远，故人惟与杏花期。开帘明日知何处，落月空梁有所思。寄语社中诸父老，樱桃酒熟是来时。
送秋·其一
作者：彭孙贻
朝代：明
体裁：七言律诗

萧斋萧瑟送秋归，短鬓飘零又掩扉。芰叶衣残砧夜发，故人书去雁南飞。空山白帝江城晚，战垒黄花古戍稀。莫向西风怨摇落，暮云双阙更斜晖。
送秋·其三
作者：彭孙贻
朝代：明
体裁：七言律诗

茆堂蟋蟀十经秋，万事衔杯送客愁。空馆叶稀归夜鹊，离人江火梦扁舟。柴门一雨吹残鬓，牛斗孤城各倚楼。惆怅悠悠成岁晚，春芜燕子少年游。
送秋·其二
作者：彭孙贻
朝代：明
体裁：七言律诗

骚客惊秋已自悲，况逢秋去怅离居。青枫远道经年别，红叶宫墙五字诗。何处飘蓬流朔管，空传岭树报南枝。芙容落尽江干冷，明日披裘理钓丝。
送秋·其四
作者：彭孙贻
朝代：明
体裁：七言律诗

羁人秋思绕天涯，一夜林霜落戌笳。过岭雪猿啼古岳，开篱黄叶满贫家。二陵残日收禾黍，独客孤村数暮鸦。从此寒庐掩愁卧，葛巾风霰待梅花。
送秋圃先生开府偏沅·其一
作者：彭孙贻
朝代：明
体裁：七言律诗

五溪明月似刀环，按部遥看陇外山。铜鼓夜閒金筑寨，桃花春静武陵蛮。行屯夹水分罗鬼，悬索盘天束楚关。道过豫章逢父老，百壶应拥马头还。
送秋圃先生开府偏沅·其二
作者：彭孙贻
朝代：明
体裁：七言律诗

木落溪寒万灶屯，近闻移节下荆门。攒刀羌部山为砺，饮马江流水不浑。龙抱显陵王气阔，猿啼巴峡舜祠昏。捷书好寄衡阳雁，插羽双飞报至尊。
送穷辞戏效昌黎诗体
作者：彭孙贻
朝代：明
体裁：古风

茆船柳辕具粻饵，除夕呼幽送穷子。咿嘤肸砉如有闻，岂余穷子子乃云。高文嗷牙众骇吐，拓汝心胸抉万古。詈佞斥邪鳞逆撄，送汝投荒就大名。子腕有鬼司诘屈，怒笔愤与蛟螭争。嗫嚅李牛等虮虱，所不子荣公与卿。非予汝穷予汝右，子不予愉子何疚。呼儿焚车斩茆马，友子请同孟若贾。
送章玄渚之儋耳·其一
作者：彭孙贻
朝代：明
体裁：七言律诗

几年把酒共论文，芳草河梁此送君。人到五羊犹万里，春残二月已三分。马头行色临津树，蜃外孤城隔海云。闻道南中花更好，东风且莫怅离群。
送章玄渚之儋耳·其二
作者：彭孙贻
朝代：明
体裁：七言律诗

年来战伐满炎方，君到朱厓近瘴乡。不是家贫营禄仕，那堪世乱入蛮荒。鲛人市暗珠池雨，黎母山高铁栗香。海岛定多遗老在，还应载酒问桄榔。
送西林镜宗法师示寂三首·其一
作者：彭孙贻
朝代：明
体裁：五言律诗

西归留莫住，无住本无生。早己空诸相，云何庆有情。幻花优钵雨，哀梵海潮声。从此西林下，秋风不可行。
送西林镜宗法师示寂三首·其三
作者：彭孙贻
朝代：明
体裁：五言律诗

萧洒逃禅地，幽栖物自亲。山禽行药砌，窗月乱松筠。闻法诸天集，谈空万品新。传衣无上足，若个厂头人。
送西林镜宗法师示寂三首·其二
作者：彭孙贻
朝代：明
体裁：五言律诗

大悲坛上月，入定扫诸尘。坏衲熏脩尽，军持乞食贫。空留宗镜眼，谁是影堂真。公案劳相證，三生未了因。
送道彦之虎林
作者：彭孙贻
朝代：明
体裁：七言律诗

昔年湖上采芙蓉，曾踏吴山第一峰。今日两高秋正远，不堪双屐晚相从。天清桂子吹黄雪，雨过江潮起白龙。君到六和孤塔下，题诗应破紫苔封。
送郑寿子南归武林
作者：彭孙贻
朝代：明
体裁：七言律诗

名山书就更何年，别后相思隔海烟。一出微官真小草，几时野老定长编。钱唐潮水馀残月，西子荷花有钓船。今日康成门下客，南游几个问离筵。
送陆子芳移居十韵
作者：彭孙贻
朝代：明
体裁：五言排律

移居仍委巷，求友得乔林。妇喜过蚕月，邻教借柳阴。鹿车家具少，牛屋草堂侵。卉物还携种，柴门不费寻。贤豪多客次，行李只书琴。鸡犬随丹去，云烟卖药深。樽开倾百斛，方秘惜千金。所遇皆青眼，何人更素心。时危宜避世，地僻乐知音。他日从君隐，名山访向禽。
送陈汉飞游燕
作者：彭孙贻
朝代：明
体裁：古风

三春雪尽桃花风，长安花作年年红。君到长安花正好，杨柳丝丝拂烟草。我来送君君且停，折赠河桥柳色青。柳色青青舟不发，共看鸳央湖上月。君去青云我白云，云山别后更思君。燕京双阙连天起，九衢驰道平如砥。十一年来旧国春，三千里外马蹄尘。何人作客无离思，何处看花不忆人。别君送君一杯酒，酒杯慷慨平生友。野夫甘自卧泥涂，壮士宁能隐林薮。游子高堂定倚闾，西风早报数行书。三秋却寄南飞雁，正是吴山桂子时。
送陶子之淮上·其一
作者：彭孙贻
朝代：明
体裁：七言律诗

春风吹雨过东郊，缱绻轻寒上缊袍。谁为行程忘岁晚，翻于多难见贫交。梅花万点迎征棹，山鹊双飞出故巢。有酒如淮须一醉，江帆明日拂云旓。
送陶子之淮上·其二
作者：彭孙贻
朝代：明
体裁：七言律诗

君去淮阴淮水头，十年前忆旧冑游。离心落日何人见，挥手孤蓬可自由。杨子东回通白下，彭城北望枕黄流。到时遮莫添乡思，我昔题诗在郡楼。
送雪涛上人还山
作者：彭孙贻
朝代：明
体裁：七言律诗

乱馀久矣谢尘因，半似头陀尚角巾。破衲愿依无上士，名山尚忆再来身。孤飞白鹤如招我，满地黄花欲笑人。明日从公借瓢笠，看余行脚虎溪滨。
送马丈省觐舟山
作者：彭孙贻
朝代：明
体裁：七言律诗

离筵把酒送斜晖，客里登高可当归。去路自看青草合，孤帆只向白云飞。楼船幕府开于越，上将星文切太微。君到牙门多暇日，凝香画戟绕庭帏。
送默庵圆明和尚入塔三首·其一
作者：彭孙贻
朝代：明
体裁：五言律诗

虞山一片乳，飞下海云端。独坐荷香里，敲门落叶寒。禅心飞后絮，空观定中澜。公案三生在，何人识懒残。
送默庵圆明和尚入塔三首·其三
作者：彭孙贻
朝代：明
体裁：五言律诗

孤云留不住，与尔反真空。古木遗容在，青山法相中。祖堂花自落，大海水长东。一点黄梅雨，何人举似公。
送默庵圆明和尚入塔三首·其二
作者：彭孙贻
朝代：明
体裁：五言律诗

千偈澜翻处，春潮扑讲台。传衣留亦得，呵佛骂谁来。诗句寒山月，禅灯石鼎灰。无声无缝塔，今日为公开。
逢采药者
作者：彭孙贻
朝代：明
体裁：七言绝句

青山欲断白云生，更入白云深处行。花阴仙犬向我吠，知是枸杞千年精。
遇雨庐山分水岭下因宿茅舍
作者：彭孙贻
朝代：明
体裁：古风

驱车北走庐山隈，白云红叶纷成堆。天寒雁疾气凄紧，江雨不来山雨来。匡庐滃渤曳泉布，白龙倒捲珠帘开。屐齿不前住亦可，湿毛泥滑啼向我。停车避雨叩柴篱，下马三驺相对坐。地炉煖入熏鼠室，龟手寒回煨芋火。瓦盆老妇倒浊醪，劝客灯前花灺堕。茅檐滴尽鸡一啼，松楞星月照银泥，两三峰出乱云西。
道君曲
作者：彭孙贻
朝代：明
体裁：乐府曲辞

神君何许。中庭谡谡，不风以雨。
道君画角鹰歌
作者：彭孙贻
朝代：明
体裁：古风

鹰在于鸟为英雄，画鹰不与雁鹜同。长风邓邓起毫末，一展大陆千林空。道玄以上矜人物，万古风毛藏灭没。黄筌一鹤百万钱，不及徐熙鸟超越。古绡惨黯带沙铄，落日巍峨见饥鹘。端王天上虬龙人，岳岳鸷鸟雕等伦。雄姿神手两无敌，天笔所临自有真。当时宸墨娱清燕，苍鹰忽集延春殿。师成与贯惊前扑，细看始觉为绡绢。至尊笑谓装长轴，秋原雉兔嗷天哭。艮禽奇禽千百头，飞鸣日侍风云游。凡禽谐佞无胆气，尽畏其出潜林幽。五坊綵队头帻动，锦臂绦欲横高秋。胡风北来鹰坠地，尺练得与康王留。危霜及雪昏�尽，宣和印记蟠紫□。冰天孤臣抱髯泣，建炎放鸽湖山黑。天家一艺耽神妙，李唐入朝帝漠北。我展此图三叹息，列圣英谟天迥出。文华书目无画史，中书不衣供奉紫。戴进归贫乏酒钱，卖画江南鬻官楮。人间空贵尚方贱，林梁之鸦雁吕纪。道君画马亦龙子，胡天一去从此始。
道君画角鹰歌
作者：彭孙贻
朝代：明
体裁：古风

鹰在于鸟为英雄，画鹰不与雁鹜同。长风邓邓起毫末，一展大陆千林空。道玄以上矜人物，万古风毛藏灭没。黄筌一鹤百万钱，不及徐熙鸟超越。古绡惨黯带沙铄，落日巍峨见饥鹘。端王天上虬龙人，岳岳鸷鸟雕等伦。雄姿神手两无敌，天笔所临自有真。当时宸墨娱清燕，苍鹰忽集延春殿。师成与贯惊前扑，细看始觉为绡绢。至尊笑谓装长轴，秋原雉兔嗷天哭。艮禽奇禽千百头，飞鸣日侍风云游。凡禽谐佞无胆气，尽畏其出潜林幽。五坊綵队头帻动，锦臂绦欲横高秋。胡风北来鹰坠地，尺练得与康王留。危霜及雪昏𩞾尽，宣和印记蟠紫□。冰天孤臣抱髯泣，建炎放鸽湖山黑。天家一艺耽神妙，李唐入朝帝漠北。我展此图三叹息，列圣英谟天迥出。文华书目无画史，中书不衣供奉紫。戴进归贫乏酒钱，卖画江南鬻官楮。人间空贵尚方贱，林梁之鸦雁吕纪。道君画马亦龙子，胡天一去从此始。
道庵移酌玄览斋同子服骏孙集字
作者：彭孙贻
朝代：明
体裁：七言律诗

玄关高掩径无尘，诗社初开寄兴新。小阁朝眠对蕉影，曲阑剪烛向花神。五弦渐吐桐君月，一斗难消燕子春。漫讦病怀仍放浪，何当醉眼解乌巾。
道经南昌府君祠下·其一
作者：彭孙贻
朝代：明
体裁：七言绝句

枳棘花开点暮云，空祠仆尽断碑文。居人不解兴亡事，犹说南州旧使君。
道经南昌府君祠下·其三
作者：彭孙贻
朝代：明
体裁：七言绝句

啁啾鸟雀下虚檐，刻桷依然画藻廉。莫更雩龙废祠下，孤臣泣尽旧胡髯。
道经南昌府君祠下·其二
作者：彭孙贻
朝代：明
体裁：七言绝句

病马萧萧卧女墙，灌婴城坏只斜阳。豫章太守祠前月，独照西江万里长。
道经南昌府君祠下·其四
作者：彭孙贻
朝代：明
体裁：七言绝句

残碑零落古城阿，游子重来掩涕过。今日洪都诸父老，不知若个泪痕多。
遣信入江右
作者：彭孙贻
朝代：明
体裁：七言律诗

频年烽火隔离居，咫尺天涯万里馀。游子再攀河上草，君恩敢念故山庐。荒鸡野店无人舞，沙雁江船自有书。为报家园三亩竹，春风苦笋遍柴闾。
遥和南巢脩禊·其一
作者：彭孙贻
朝代：明
体裁：七言律诗

春缛丰溪散瀫纹，名流禊事远相闻。曹王祠庙多芳草，吴越山川自白云。逆水游鱼觞共泛，吟风谷鸟韵同分。群贤诗就谁诠次，作序还应属右军。
遥和南巢脩禊·其二
作者：彭孙贻
朝代：明
体裁：七言律诗

野老高亝独闭门，新诗谁送浣花村。兰亭山外诸陵断，杜宇天南古帝存。骚客惊春怨瑶草，落花如雨遍名园。不须感慨论人事，且寄幽情入酒樽。
遥望大孤山
作者：彭孙贻
朝代：明
体裁：七言律诗

彭湖开阖锁青螺，风急高帆隐浪过。云外浮图届河汉，天门石脚枕鼋鼍。江花似雪思归早，楚客惊秋奈晚何。莫上峰头更回首，吴山枫叶下微波。
避乱村居
作者：彭孙贻
朝代：明
体裁：七言律诗

三匝惊栖夜正寒，茫茫秋思坐无端。乱离转觉渔樵贵，林壑惟应鸟雀安。白曰战场丛菊少，青山烽火著书难。紫门倚杖西风急，败叶篬笞覆井阑。
避地村居十首·其一
作者：彭孙贻
朝代：明
体裁：五言律诗

避兵离井邑，抱耒入深村。乌雀柴门喜，风尘寇盗尊。轻阴秀禾耳，积水坏篱根。向夕占晴霁，前山白鸟翻。
避地村居十首·其七
作者：彭孙贻
朝代：明
体裁：五言律诗

把酒时一醉，好山当我前。三川正龙斗，八口寄渔船。日脚收残雨，林光媚远天。千山断归雁，西望更茫然。
避地村居十首·其三
作者：彭孙贻
朝代：明
体裁：五言律诗

风泉围灌木，薄暮更清幽。萤火窥人过，唐郎抱蔓游。长河低入户，残月淡依楼。野次占兵气，时时望斗牛。
避地村居十首·其九
作者：彭孙贻
朝代：明
体裁：五言律诗

幽栖简酬应，里巷少经过。时与野人饮，或闻樵者歌。天晴收药裹，雨至借渔蓑。镇日茅堂上，双扉掩薜萝。
避地村居十首·其二
作者：彭孙贻
朝代：明
体裁：五言律诗

策杖信所适，看云归每迟。秋风伍员渡，海雨鲍郎祠。竹瓦鸣松鼠，鱼罾立鹭鸶。干戈满天地，野老欲何之。
避地村居十首·其五
作者：彭孙贻
朝代：明
体裁：五言律诗

官道无行客，空原只晚晴。鱼龙横大海，吴越隐孤城。较雨农书验，为渔世网轻。无烦故人问，牧竖久藏名。
避地村居十首·其八
作者：彭孙贻
朝代：明
体裁：五言律诗

独酌临溪口，孤吟傍水涯。野花难辨种，乳鸭各知家。竹色团清露，荷香贴浅沙。愁多妨伏枕，小雨闹群蛙。
避地村居十首·其六
作者：彭孙贻
朝代：明
体裁：五言律诗

避世吾安适，卑栖俗颇宜。鱼竿惊野獭，蝶粉触游丝。村落无官长，邻翁解赋诗。遥闻天北狩，流涕问安危。
避地村居十首·其十
作者：彭孙贻
朝代：明
体裁：五言律诗

草木中原尽，风烟太白高。何人回北辙，未忍卧东皋。浊水肥菱芡，秋霖罢桔槔。故园三亩宅，知已长蓬蒿。
避地村居十首·其四
作者：彭孙贻
朝代：明
体裁：五言律诗

乌臼溪桥路，言寻隐士家。三春鸣布谷，五月采菰麻。水碓晴生菌，牵牛晚着花。旌旗遍南国，永夜起悲笳。
避地贲湖和纬度
作者：彭孙贻
朝代：明

穷巷幽栖罢扫除，前溪残月上方诸。红尘避地经年睡，白眼看云万事疏。箧草屡删诗律细，园花几放酒尊虚。还应邻叟时相就，杨柳深村坐网鱼。
避地贲湖和纬度·其一
作者：彭孙贻
朝代：明
体裁：七言律诗

穷巷荒村罢扫除，前溪残月上方诸。红尘避地经年睡，白眼看云万事疏。箧草屡删诗律细，桃花几放酒尊虚。还应邻叟时相就，杨柳深村坐网鱼。
避地贲湖和纬度·其二
作者：彭孙贻
朝代：明
体裁：七言律诗

柴扉客至捕鱼还，花底茅堂竹半间。蓑笠自宜蚕月雨，妻孥何愧鹿门山。啼鸠每笑营巢拙，学圃应知抱瓮閒。不是故人时问讯，荒苔经岁断松关。
避雨暂诣东阁
作者：彭孙贻
朝代：明
体裁：七言律诗

临轩天仗引儒生，烟树阴浓百啭莺。避雨荷衣趋禁闼，垂檐御柳覆宫城。龙蛇入草风云起，日月重瞳衮绣明。此地丝纶近清切，何人吐哺下群英。
郁李
作者：彭孙贻
朝代：明
体裁：七言律诗

繁蕊浓芳自满丛，翩反送影入帘栊。棠梨月冷年年雪，玉李歌阑处处红。宜有脊令啼永日，恰同荆树伴春风。相辉花萼还相媚，一气东皇雨露中。
郁轮袍
作者：彭孙贻
朝代：明
体裁：七言绝句

桃李名园贵主家，绿腰舞女尽宫鸦。上林无限春光好，未放东风第一花。
郊外访春
作者：彭孙贻
朝代：明
体裁：五言律诗

寒梅如速客，先我到邻家。涧长因春水，诗成报晚霞。落潮喧屐齿，归鹭点山涯。刻尽春林竹，惊雷蛰笋芽。
郎箕渡·其一
作者：彭孙贻
朝代：明
体裁：五言绝句

维舟蓼花岸，江清月初转。柴门静无人，鱼跃惊吠犬。
郎箕渡·其二
作者：彭孙贻
朝代：明
体裁：五言绝句

山村不知乱，映月坐柴门。朗朗深更里，弥陀十万言。
郭璞墓
作者：彭孙贻
朝代：明
体裁：古风

松柏缪苍苍，蜕此石上发。兀立矗黄垆，千载閟灵骨。高人虽长往，神理寄林樾。绮㑺自为累，仙才若灭没。叹息幽潜姿，云胡抱天伐。大江浩无际，蛟龙气清越。五步揽芳草，芝笝寿靡歇。登跻深有悟，啸歌静不发。剖鱼酹江伯，苍水护贞碣。
鄂王庙歌
作者：彭孙贻
朝代：明
体裁：古风

金风北来汴河浊，汴梁城高昼吹角。三千神臂禁不发，宫车鹿鹿走穷朔。渡江匹马化为龙，六飞缩地吴山东。岳城春秋读未终，起挽五石乌号弓。背嵬健儿尽如虎，长刀拥雪不鸣鼓。岳家营陈若撼山，绣旗血染桃花斑。燕云唾手八杯酒，痛饮欲夺銮舆还。朱仙镇头胡马走，仓皇书生叩马首。二帝空腾白雁书，诸军虚望黄龙口。风吹丹诏从天来，丞相力促班师回。风波片纸大星陨，十年报国成飞埃。臣飞一死何足耻，从此中原长巳矣。死痛重昏五国冤，生惭臣构中华耻。杳冥四壁神鬼愁，精灵长为乾坤留。荒阶老桧徒突兀，石马踯躅嘶骅骝。蕲王歌舞半荒草，赵相箕尾归丹邱。松楸南偃百万树，六陵玉碗同千秋。
鄱阳湖早发
作者：彭孙贻
朝代：明

大江风雨片帆开，巨浸稽天入望回。五老参差烟树合，二孤明灭白云来。楼船尚忆沈戈日，高阁谁占作赋才。南望潇湘更无际，孤鸿欲下自徘徊。
酬二子·其一
作者：彭孙贻
朝代：明
体裁：五言律诗

一从归谢客，不复敢论诗。小病添疏懒，新蛩乱众思。鸟鸣怀旧友，龙闷得吾师。兹意违流俗，惟应二子知。
酬二子·其二
作者：彭孙贻
朝代：明
体裁：五言律诗

空窅秋读夜，竹影正童重。拾句题新月，删诗尚古风。耕耘宽母力，穷达忌文工。泽畔吟何苦，天涯有断蓬。
酴醾
作者：彭孙贻
朝代：明
体裁：七言律诗

暗香柔韵自相亲，娇冶东风刺眼新。嫩色微添红浅淡，涂黄薄施黛轻颦。流光暗湿将残雪，花事频催未了春。酿取山英堪过腊，文园消渴倍词人。
醉入公静斋头逢言远
作者：彭孙贻
朝代：明
体裁：五言律诗

午醉三升酒，清谈六月寒。松阴移怪石，瓶卉映铜盘。耳热论时变，书成著说难。相逢俱倒屣，意气照阑干。
醉同渭臣弟踏月寻仲生不见戏作·其一
作者：彭孙贻
朝代：明
体裁：七言绝句

霜高露重菊飞花，半醉归来鬓巳华。梦踏市桥南畔月，不知胡蝶入谁家。
醉同渭臣弟踏月寻仲生不见戏作·其二
作者：彭孙贻
朝代：明
体裁：七言绝句

夜色柴门暗似春，空将擘阮问西邻。却怜孤负多情月，对影三人少一人。
醉杨妃
作者：彭孙贻
朝代：明
体裁：七言律诗

秋入霜林蕊渐肥，阿环风态见应稀。祇应半睡难胜酒，想到馀娇乍解衣。罗袜香流金缕湿，华清人散露珠微。东篱处士无春思，也惹閒情上带围。
采石月下吊太白
作者：彭孙贻
朝代：明
体裁：七言律诗

星斗横天夜露高，空亭明月照林皋。三山白鹭留诗卷，六代官花照锦袍。君是谪仙游碧落，我来把酒吊文豪。长歌击节惊鸦起，浩浩江流捲素涛。
采莲曲二首·其一
作者：彭孙贻
朝代：明
体裁：七言绝句

细腰生小惯乘潮，荡桨芙容面面娇。惊起横塘双属玉，回身恼杀木兰桡。
采莲曲二首·其二
作者：彭孙贻
朝代：明
体裁：七言绝句

莲子花深藕易肥，田田鱼戏溅红衣。自怜身是花能语，照水相看忘却归。
采莲曲五首·其一
作者：彭孙贻
朝代：明
体裁：五言绝句

弄桨急随流，微风摆荷叶。莫采红莲花，莲花红胜妾。
采莲曲五首·其三
作者：彭孙贻
朝代：明
体裁：五言绝句

相思隔江浦，采藕过横塘。折荷丝不断，相送莫相忘。
采莲曲五首·其二
作者：彭孙贻
朝代：明
体裁：五言绝句

贪看鸳央飞，从教水湿衣。含娇弄莲的，夺得并头归。
采莲曲五首·其五
作者：彭孙贻
朝代：明
体裁：五言绝句

送欢长江头，江流滑于乳。种藕得莲房，今年已怀子。
采莲曲五首·其四
作者：彭孙贻
朝代：明
体裁：五言绝句

落日溪水明，迢迢隔溪女。众中独低头，折花频手语。
采莲童曲二首·其一
作者：彭孙贻
朝代：明
体裁：乐府曲辞

紫菱出四角，荷叶如车轮。青童共鱼戏，不顾采莲人。
采莲童曲二首·其二
作者：彭孙贻
朝代：明
体裁：乐府曲辞

仙童红玉面，娇女无颜容。神仙不独处，助侬采芙蓉。
采菊
作者：彭孙贻
朝代：明
体裁：五言律诗

把菊谁相赏，飘零殿众芳。无人知此意，不采亦何伤。衰草离骚国，清秋王者香。愿言深寄托，傲士卧浔阳。
重上浔阳酒楼
作者：彭孙贻
朝代：明
体裁：七言律诗

高楼重上更依依，风急云繁木叶稀。匡阜迥连江雾紫，湘山渐入楚天微。独怜岁晚长为客，何处登临可当归。戎马孤舟淹日月，故园梅蕊发寒扉。
重九前一夕听雨赋满城风雨近重阳
作者：彭孙贻
朝代：明
体裁：七言律诗

独客惊秋黯自伤，夜深哀响乱梧床。烟钟出郭砧初湿，邻屐探篱菊渐黄。穷巷林稀喧涧叶，幽斋茶静滴空堂。遥知孤雁千山外，未到登高鬓已霜。
重游朱侍御园亭有感·其一
作者：彭孙贻
朝代：明
体裁：七言律诗

柱史名园谷水边，风流文雅冠当年。花间按舞低红袖，席上题诗斗绿笺。罨画高楼环水树，点苍奇石割云烟。独留丹笔藏书室，蛛网空梁燕垒前。
重游朱侍御园亭有感·其二
作者：彭孙贻
朝代：明
体裁：七言律诗

远人楼下昔经过，已见颓垣锁碧萝。万个琅玕题字少，无边芳草倚阑多。松根云护将崩石，蘋末鱼翻欲败荷。为报西园公子□，平原宾客近如何。
重经庐山二首·其一
作者：彭孙贻
朝代：明
体裁：七言律诗

罨画青村万木齐，重来行客问前溪。山峦不定高还下，涧水无心东复西。烟起芋田分煮石，云封牛屋罢扶犁。明朝霁雨浑难卜，驻马林间听鸟啼。
重经庐山二首·其二
作者：彭孙贻
朝代：明
体裁：七言律诗

秋来曾憩石桥松，又入盘纡滞短筇。积雨烟光分远近，平林树色变秋冬。白云红叶前村路，残日寒鸦傍晚钟。如此好山留未得，故园落尽碧芙蓉。
重过范蠡湖访洞然上人不遇
作者：彭孙贻
朝代：明
体裁：五言绝句

重过陶朱里，来寻慧远师。无人共鱼乐，相对只鸱夷。
重过西塘
作者：彭孙贻
朝代：明
体裁：五言律诗

亲知各异县，去住惜离群。有姊先朝露，空坟隔暮云。残星三店火，横角半河闻。归思昏鸦乱，江城夜气分。
重过铁柱宫
作者：彭孙贻
朝代：明
体裁：七言律诗

十月林霜拂布袍，东归短发更萧骚。重来铁柱寻遗迹，无处铜瓶买浊醪。古壁画图蛟蜃没，空江风雨石幢高。仙都道士无人识，孤鹤西飞振雪毛。
重过马氏看菊菊尚未放
作者：彭孙贻
朝代：明
体裁：五言律诗

去岁重阳客，今秋又复来。最怜霜降早，尚未菊花开。晚节留寒月，馀香上酒杯。平生摇落意，为尔独迟回。
重阳卧病
作者：彭孙贻
朝代：明
体裁：七言律诗

茶烟清窅绕匡床，坐对高帘竹尾长。破寂独携书作枕，避人时托睡为乡。酒杯在侧常如醉，菊本无花已自香。卧久暗消秋一半，始知今日是重阳。
重阳后微雨
作者：彭孙贻
朝代：明
体裁：五言律诗

天意耽萧寂，隹辰必雨中。登高敛馀兴，携屐待诸公。清响归寒竹，遥心乱夜虫。幽栖同旅寄，凄切听霜鸿。
野庵访滇僧
作者：彭孙贻
朝代：明
体裁：五言律诗

篱落藏幽槿，柴扉縳古藤。禽言人外语，石火定中灯。坏衲芦花补，残经楮叶誊。西来无一字，持此问滇僧。
野望
作者：彭孙贻
朝代：明
体裁：五言律诗

高天来野望，大海日沧波。旧国青山在，閒门白鸟多。江湖归客老，岁月傍人过。霜露中原遍，西风折芰荷。
野泊
作者：彭孙贻
朝代：明
体裁：五言绝句

山村断人烟，明月低未落。独坐望清江，夜静闻鱼跃。
野泊·其一
作者：彭孙贻
朝代：明
体裁：五言律诗

野泊沿洄住，秋怀苦未谙。贫村眠病犬，空磬出孤庵。露白苗根悦，风鲜菊意甘。东皋可归隐，剥蟹问农谈。
野泊·其二
作者：彭孙贻
朝代：明
体裁：五言律诗

山郭行将近，停桡避市烟。鸟归催棹发，舟小趁吟眠。溪啮危桥瘦，林收古叶乾。还家生计晚，顷豆落秋田。
野泛
作者：彭孙贻
朝代：明
体裁：七言律诗

野渡茫茫春暮矣，浮萍汎汎去何之。回溪多曲如成字，乳鸭呼名自抱儿。出处定师高士传，行藏半在少陵诗。桃花应笑人来晚，从此垂竿也未迟。
野渡
作者：彭孙贻
朝代：明
体裁：五言律诗

小桥荒墅远，残水夕阳微。短笛临孤步，幽莎润晚晖。鸽奴鸣桕屋，鱼妾戏莲衣。赖有行船火，烧松炤夕扉。
野烧
作者：彭孙贻
朝代：明
体裁：五言排律

野烧荒村晚，苍山古戌平。隔林微觉断，入水自然明。苦雾光难灭，空原响渐生。阴厓开月晦，衰陇减秋声。暖逼龙蛇蛰，寒催雨雪晴。夕烽馀百战，曙鸟起三更。鬼火枯桑出，渔灯细杵鸣。草根收坠露，云外掩孤城。绝塞衣偏冷，飘蓬客易惊。柴门倚牛斗，河汉浩纵横。
野烧十韵
作者：彭孙贻
朝代：明
体裁：五言排律

荒原□栗烈，暝色尚霏霏。大陆长风疾，中宵众鸟飞。阳光回肃杀，朔气避炎威。狼望疑烽至，冬雷识电非。灰疑吹律起，寒似禁烟归。万木生阴燧，群星黯太微。夜明开暗谷，馀焰敛朝晖。暖坼龙蛇蛰，冰融坟衍肥。草根枯鼠穴，屋角燎牛衣。笑煞空山客，无灯对掩扉。
野田黄雀行
作者：彭孙贻
朝代：明
体裁：乐府曲辞

群飞野田雀，惊起上摩天。终朝食君粟，未及半顷田。如何苦弹射，微质几见捐。不遇弘农子，报恩何敢言。翩翩华堂燕，衔泥巢檐端。出入君帷幕，巧舌语间关。得侍君宴私，无复虑疑患。谗邪在君侧，燕雀自相嫌。
野蔷薇
作者：彭孙贻
朝代：明
体裁：七言律诗

枳棘花开满道傍，庭花不及野花香。茅茨何减清名远，寄托偏多讽刺长。宫剂天然输百和，露条殊胜酿群芳。知君风韵原超绝，笑杀浓葩侍洗妆。
金丝桃·其一
作者：彭孙贻
朝代：明
体裁：七言律诗

柔条委地碧葳蕤，缃瓣檀心吐异姿。风剪歌莺衣上缕，露寒舞柳嫩时丝。临河堪共黄姑匹，藉草宜眠幼妇碑。桃叶桃根通别谱，郁金连得路傍枝。
金丝桃·其二
作者：彭孙贻
朝代：明
体裁：七言律诗

几度来寻阿母家，暗惊仙核变黄芽。色丝乱吐江毫出，金缕低萦舞带斜。钿合分丛留雀导，步摇颤萼起蜂衙。玄都道士休移种，遥指桃花是菜花。
金丝梅
作者：彭孙贻
朝代：明
体裁：七言律诗

南金不上岭头枝，别缀芳条剪玉蕤。刻镂却疑经巧匠，玲珑长欲袅晴丝。江城五月吹黄鹤，梅雨千林湿翠眉。雀钿鸦鬟虚弄色，野花偏解斗幽姿。
金光明寺
作者：彭孙贻
朝代：明
体裁：七言律诗

平楚苍然万木疏，又携筇杖叩精庐。长松天目浮云驻，小句中峰出定馀。施食渐看飞鸟集，放生欲废种鱼书。烟波如此不归去，空向花宫问索居。
金刚拳
作者：彭孙贻
朝代：明
体裁：七言律诗

花魁霜实正轮囷，绿雪炎天满握春。华掌仙人惊龋齿，巨灵阿母捧青颦。酸风透爪黄随重，阵雨连蜷赤甲新。渴睡四魔降未得，累垂压折几枝频。
金子读书城南僧舍题壁·其一
作者：彭孙贻
朝代：明
体裁：五言律诗

古寺如山僻，空斋对雪深。坐谈忘日夕，选句送春阴。家国悬双泪，云泉鉴此心。悠悠十年意，无复论升沉。
金子读书城南僧舍题壁·其二
作者：彭孙贻
朝代：明
体裁：五言律诗

嗟君能寂寞，何愧古之人。世事逢僧尽，文章得友真。歌横指冠发，剑许借交身。无限风尘色，宁甘守钓纶。
金山留云亭二首·其一
作者：彭孙贻
朝代：明
体裁：五言绝句

白云出孤峰，未雨自飞去。云出本无心，不为孤峰住。
金山留云亭二首·其二
作者：彭孙贻
朝代：明
体裁：五言绝句

空亭无人来，惟有白云过。山客扫孤峰，日日云中卧。
金栗寺四首次伯父韵·其一
作者：彭孙贻
朝代：明
体裁：七言律诗

松声满院虎潮通，白日澄潭映远空。为谒诸天来宝界，还期累月隐禅宫。当窗众壑阴晴变，隋意孤云去住同。曲径不迷花外路，系船曾记石桥东。
金栗寺四首次伯父韵·其三
作者：彭孙贻
朝代：明
体裁：七言律诗

戒坛云涌远山巅，香绕阇黎旧水田。选佛明心皈胜地，谈空凿齿让弥天。宗风一字开贤劫，散圣三生悟酒禅。鲁否后身金粟是，重来康会證初缘。
金栗寺四首次伯父韵·其二
作者：彭孙贻
朝代：明
体裁：七言律诗

金地霜天冷月光，石坛松柏静苍苍。慈云大海回龙女，花雨微风下雁王。欲借贝多誊小品，可分智果代资粮。因知即色真无相，象教何烦十藏扬。
金栗寺四首次伯父韵·其四
作者：彭孙贻
朝代：明
体裁：七言律诗

仙梵穿云礼六时，山围古寺占幽奇。上方地静云千顷，半字心空雪满池。庭草得霜能带忍，巢乌含性喜名慈。欲寻初祖西归意，葱岭盘天隐月支。
金液泉南度冈寻天池下院
作者：彭孙贻
朝代：明
体裁：七言律诗

绝壑飞泉走玉龙，翠微天半白云封。山围万树深藏刹，谷转干盘不碍钟。拾果每分猿供食，扪萝时蹑虎行踪。不教济胜输玄度，一两芒鞋七尺筇。
金灯笼
作者：彭孙贻
朝代：明
体裁：七言律诗

绿暗阴浓晻霭中，枝枝弄影闪帘栊。非关五叶传灯远，借撤双莲宝炬红。花睡岂须高烛照，月来殊胜碧纱笼。夜深萤火空明灭，多露何曾畏晚风。
金粟古寺
作者：彭孙贻
朝代：明
体裁：五言律诗

甪里前溪路，云峰入几重。客来人外径，僧定午时钟。古殿栖檐鸽，春泥迸箨龙。祖堂灯未熄，青色照群松。
金粟寺·其一
作者：彭孙贻
朝代：明
体裁：七言律诗

精舍庄严觉路通，门前止水喻真空。楞伽早證三摩地，阿育新开七宝宫。小果未须完有漏，大乘宁复问参同。法幢微飐风初起，鹤立孤松独向东。
金粟寺·其三
作者：彭孙贻
朝代：明
体裁：七言律诗

药上归依拜月光，石台松柏静苍苍。慈云大海回龙女，花雨微风下雁王。欲借贝多誊小品，可分智果代资粮。因知即色真无相，象教何烦十藏扬。
金粟寺·其二
作者：彭孙贻
朝代：明
体裁：七言律诗

寻幽担笠访岩隈，香积随缘净饭开。派自黄梅传钵后，山从白柰施园来。方袍千指僧仪肃，清磬三声讲座回。法乳总持归大德，曹溪云际望葳嵬。
金粟寺·其五
作者：彭孙贻
朝代：明
体裁：七言律诗

客来正及罢参时，诗和寒山共斗奇。得句拈花题壁观，吃茶烹雨供天池。法堂钟鼓惺长寂，彼岸津梁礼大慈。传取昙谟微妙义，东方亦自有流支。
金粟寺·其四
作者：彭孙贻
朝代：明
体裁：七言律诗

山带晴烟绕法蓝，南宗閒就上人参。放生野鹜能听偈，习定心猿不离龛。方丈筑基规吠舍，藏经购纸补阿含。西来五叶纷如雨，指点禅机了十三。
金粟寺再用前韵·其一
作者：彭孙贻
朝代：明
体裁：七言律诗

云树周遭绕涧隈，禅关剥啄款初开。久拚身事皈无量，早热心香叩未来。竹院风敲僧寂静，松阴锡响鹤飞回。道场时为人天供，宝络华幢满碧嵬。
金粟寺再用前韵·其三
作者：彭孙贻
朝代：明
体裁：七言律诗

香阜嵬峨出杪巅，青莲不染叶田田。经声夜散虚无地，山色寒分小有天。宁假辩才徵象指，总凭捧喝破狐禅。他年成佛先灵运，文字差堪早结缘。
金粟寺再用前韵·其二
作者：彭孙贻
朝代：明
体裁：七言律诗

霜天金地散寒光，石径盘纡隐郁苍。己学道装随老衲，尚馀绮语忏慈王。縳蒲小坐时留客，煨芋空山莫裹粮。更自三衣勤净课，普门梵号共宣杨。
金粟寺再用前韵·其四
作者：彭孙贻
朝代：明
体裁：七言律诗

溪流屈曲绕鸳蓝，落叶经坛早放参。榻护维摩安梵室，瓶藏优钵供珠龛。云根远抱群峰转，色界遥瞻五蕴含。相送己忘林月上，溪头对影自成三。
金粟山五月菊花盛开诗社共赋
作者：彭孙贻
朝代：明
体裁：五言律诗

古刹传宗旧，秋花冒暑开。如何莲社里，早巳白衣来。炎气凝高节，空山隐异才。孤根葵藿侣，霜霰莫深哀。
金线柳
作者：彭孙贻
朝代：明
体裁：七言律诗

朱颗累累细贯珠，青条总翠缀流苏。轻笼软玉珊瑚把，旖旎丝鞭士女图。千里赠行分陌柳，五纹添线傍宫壶。从君攀折无须惜，斗草儿童满路隅。
金莲宝相
作者：彭孙贻
朝代：明
体裁：七言律诗

绿天欹盖护花房，细吐莲趺拥法王。大叶深藏华藏界，金茎似吐玉毫光。欲知多宝原无相，讵识曼陀未有香。谁向色阴空际住，心灯意蕊本清凉。
金萱
作者：彭孙贻
朝代：明
体裁：七言律诗

忘忧佳种避朱阳，淡色庭阴媚柘黄。不减竺仙茎草相，恰宜西母道家妆。擎条露掌铜支寿，弄采铃盘妾佩长。栽向慈帏俱绕砌，北堂今是郁金堂。
金谷聚
作者：彭孙贻
朝代：明
体裁：五言绝句

月上绿珠井，花落珊瑚枝。殷勤故弦索，入宫啼宋祎。
金谷聚
作者：彭孙贻
朝代：明
体裁：五言绝句

花为万树霞，客醉五侯家。相倾三百斗，今夕乐无涯。
金钱花·其一
作者：彭孙贻
朝代：明
体裁：七言律诗

田荷初布藓圜芜，白水移来第一株。初旭铜沟红照埒，空青金穴冷飞蚨。女郎斗草添孤注，仙子藏衣减六铢。怪底阶前榆荚薄，可容分取买山无。
金钱花·其二
作者：彭孙贻
朝代：明
体裁：七言律诗

小样铜山种碧墀，飞英赤仄锦离披。赌花开遍欢呼处，坠砌愁沾闷掷时。金埒泥香朱汗地，钱刀沟映白头诗。荒园无物赊秋色，赢得千林买隐赀。
金阊夜泊
作者：彭孙贻
朝代：明
体裁：七言律诗

阖闾城下水迢迢，霸业东吴怅巳消。采药偶来梅福市，停舟一问伯通桥。春深茂苑笼芳树，雨歇娄门退晚潮。知是客怀禁不得，夜深若个更吹箫。
金陵人归无书
作者：彭孙贻
朝代：明
体裁：七言绝句

官况萧条旅思初，南来归信日应疏。匆匆口语传难尽，不寄平安一纸书。
金陵春望四首·其一
作者：彭孙贻
朝代：明
体裁：七言律诗

帝城春望郁嵯峨，夹道垂杨绕御河。万树宫花当禁直，三山香草上鸣珂。天回龙虎江形抱，人傍乌衣燕子过。六代繁华成往事，宸游依旧拥笙歌。
金陵春望四首·其三
作者：彭孙贻
朝代：明
体裁：七言律诗

冶客妖姬乱紫骝，凤城春色满红楼。清歌万户浓莺里，翠黛残钗绣陌头。桃叶丽人莲舫度，青溪神女月明游。板桥薄暮空凝望，白鹭烟丝帝子洲。
金陵春望四首·其二
作者：彭孙贻
朝代：明
体裁：七言律诗

春水溶溶绕苑墙，晓莺啼送禁园芳。花明古巷投朱雀，云散高台下凤皇。晴蝶巧衔宫粉出，雨桃时点御沟香。侯家昏队真如玉，旧院青楼月似霜。
金陵春望四首·其四
作者：彭孙贻
朝代：明
体裁：七言律诗

雉阙参差上玉绳，长干古刹入閒凭。满天花雨飘残寺，十里松阴入孝陵。王谢流风馀旧事，齐梁古迹访名僧。空山无复金吾禁，短笠芒鞋自在登。
金陵晴望
作者：彭孙贻
朝代：明
体裁：七言律诗

十里莺花绕苑墙，钟山佳气郁苍苍。城头芳树连朱雀，台上宫云下凤凰。宝马骄嘶驰道直，清江曲抱孝陵长。蹇驴踏遍天街道，拟赋三都壮帝乡。
金陵纪愤四百字
作者：彭孙贻
朝代：明
体裁：古风

弘光改元岁，徂夏维四月。猥附江藩贡，而作金门谒。孝陵紫云长，山翠滃勃窣。皇都旧佳丽，官莺啼不歇。笙歌沸侯门，罗绮翳林樾。曾游台阁下，每讶论颠蹶。濠梁已鸣镝，史相援既竭。谁何处堂坐，兵事封寝阏。侧闻御门语，维帝亦英豁。娈彼蛊佞流，聪明致乱滑。帝始七日醉，钧天梦超忽。爰诏选椒房，采蒐于吴越。夺此千红女，聚以充后闼。江南骚然动，因之吏为猾。嫁及再鳏妻，笄加垂龀妾。赫矣贵阳辅，汝其今平勃。胡宁殚庙算，一为畅薄伐。鬻官秦淮渡，黄金山突兀。奸党□司晨，马驺滥秉钺。以兹摇吻士，弹墨事攻讦。史聚先朝讼，廷閧谏臣笏。妖孽戻园狱，何人辨仓卒。逆左久鸱张，遂举兵犯阙。是时杀兴平，叛将先辫发。撤彼江上师，�口相抵搰。塞马竟南渡，宫车絷北发。哀㦲鸲鹆逊，衅此杜宇血。巍巍四镇雄，称藩盟巀嶪。靖南好男儿，独死见壮烈。馀者多稽颡，倒戈效反啮。乡导迢海隅，前驱入闽粤。在在降表驰，寥寥义旗揭。北庭老洪皓，须髯皎如雪。今古不同时，垂殁堕晚节。汉儿效羌语，轧茁啭百舌。踞坐金陵宫，指顾成生杀。钟山万松柏，一一尽剪掘。鹿散高台基，碗闭昭陵穴。涉江憔悴子，徒行负骸骨。重来望旧京，禾黍沾呜咽。系舟石头城，登山采薇蕨。高庙有神灵，王气忽焉没。
金陵纪愤四百字
作者：彭孙贻
朝代：明
体裁：古风

弘光改元岁，徂夏维四月。猥附江藩贡，而作金门谒。孝陵紫云长，山翠滃勃窣。皇都旧佳丽，官莺啼不歇。笙歌沸侯门，罗绮翳林樾。曾游台阁下，每讶论颠蹶。濠梁已鸣镝，史相援既竭。谁何处堂坐，兵事封寝阏。侧闻御门语，维帝亦英豁。娈彼蛊佞流，聪明致乱滑。帝始七日醉，钧天梦超忽。爰诏选椒房，采蒐于吴越。夺此千红女，聚以充后闼。江南骚然动，因之吏为猾。嫁及再鳏妻，笄加垂龀妾。赫矣贵阳辅，汝其今平勃。胡宁殚庙算，一为畅薄伐。鬻官秦淮渡，黄金山突兀。奸党□司晨，马驺滥秉钺。以兹摇吻士，弹墨事攻讦。史聚先朝讼，廷閧谏臣笏。妖孽戻园狱，何人辨仓卒。逆左久鸱张，遂举兵犯阙。是时杀兴平，叛将先辫发。撤彼江上师，𤾂口相抵搰。塞马竟南渡，宫车絷北发。哀㦲鸲鹆逊，衅此杜宇血。巍巍四镇雄，称藩盟巀嶪。靖南好男儿，独死见壮烈。馀者多稽颡，倒戈效反啮。乡导迢海隅，前驱入闽粤。在在降表驰，寥寥义旗揭。北庭老洪皓，须髯皎如雪。今古不同时，垂殁堕晚节。汉儿效羌语，轧茁啭百舌。踞坐金陵宫，指顾成生杀。钟山万松柏，一一尽剪掘。鹿散高台基，碗闭昭陵穴。涉江憔悴子，徒行负骸骨。重来望旧京，禾黍沾呜咽。系舟石头城，登山采薇蕨。高庙有神灵，王气忽焉没。
金雀
作者：彭孙贻
朝代：明
体裁：七言律诗

镂翮雕翎弄艳阳，参差干葆集群芳。茎分厶凤钗头绿，花斗宫鸦鬓里黄。巾笥夜衔环月冷，铜台春入伎衣香。东风坠蕊张罗畔，莫报侯家失凤皇。
鉴长以闽甘三佛手见饷口号赋谢·其一
作者：彭孙贻
朝代：明
体裁：五言律诗

飞帕传柑至，相如渴正深。寒分仙掌露，翠摘母陀林。清苦通禅悦，空香见道心。可堪同子建，剥果共联吟。
鉴长以闽甘三佛手见饷口号赋谢·其二
作者：彭孙贻
朝代：明
体裁：五言律诗

闽柑来度岭，初果出祗园。金色拈留记，蓝尼指独尊。母遗先启榼，佛供并登盆。一滴曹溪水，清香沁北源。
鉴长饷酒弟望相过发瓮全饮戏作短歌兼以谢曹
作者：彭孙贻
朝代：明
体裁：古风

衰年生女意不怡，瓶之罄矣啜釜糜。酒钱脱尽小妇珥，提壶空望高阳池。掩关亭午闻剥啄，双童荷担肩巨鸱。发椷一笑张眉须，急呼小蛮洗樽罍。泥香未透毕卓瓮，流涎先落匡生顾。弟望嗜酒过于贻，偶来相过同一卮。轰饮岂顾坠接䍦，醉中所语皆不羁。潦倒仍复敲枯棋，樽空日斜蕉影移。人间万事胡可测，今日独醒非其宜。不见钱唐西市上，悲涛流血哀鸱夷。身既将隐焉文之，乃今湛族如要离。沉酣曲生信有味，猖狂阮籍真吾师。速营糟丘以终老，力饮此物当无疑。
钜鹿公主歌·其一
作者：彭孙贻
朝代：明
体裁：四言诗

快马犊车，不及鹞子。裂封万户，愿只尚主。
钜鹿公主歌·其三
作者：彭孙贻
朝代：明
体裁：四言诗

阳翟教歌，邯郸且舞。黄金百万，弃为粪土。
钜鹿公主歌·其二
作者：彭孙贻
朝代：明
体裁：四言诗

画鼓殷殷，箫管以喑。谁谓倡乐，不如南音。
钜鹿公主歌·其四
作者：彭孙贻
朝代：明
体裁：四言诗

黄姑提壶，天姥劝酒。帝子得婿，皇帝万寿。
钱叔宝画入能品弇州亟称之马蒲亭检故箧得素扇则叔宝所画也纸半腐重装潢之神理巳失品格犹辨吴中多为叔宝画者不必皆叔宝斯固如见叔宝也
作者：彭孙贻
朝代：明
体裁：古风

叔宝吴地俊，流誉翰墨园。斯人既巳往，藻绘动玙璠。敝箧理素扇，清风为飞翻。高韵不可见，隤焉丘壑存。秋山入髣髴，落纸闻清猿。叹息怀之子，中郎为虎贲。
钱唐风雪歌
作者：彭孙贻
朝代：明
体裁：古风

江干归马巳薄晚，十里深黑无人烟。横风虎鸣雨脚重，海门大浪高过船。公无渡河招舟子，渔蓑不动拖蓬眠。寒气摇风忽成雪，乱絮漠漠吹江天。草枯蛟龙斗昏黑，泥滑僮仆行迍邅。江边伫立衣渐厚，银蚕数寸堆吴绵。钱唐诸山晦咫尺，云雾对面徒茫然。黄沙摇江不得绿，平林飞叶鸣老鸢。柳花千阵扑斗笠，人如瘦鹭行吴田。小奴鸦翎面传粉，两岸越山挑两肩。冲冻麻鞋入旅店，江村借火燔马鞯。主人笑客已头白，呼媪为我拂华颠。瓦盆倾酒窥巨瓮，百杯不醉糟丘前。肥鱼姜韭聊一饱，半醉稍觉回红咽。酒钱数尽难买梦，荒鸡冻蝶氍毹毡。
钵盂泉
作者：彭孙贻
朝代：明
体裁：五言律诗

一钵随僧指，潭潭抱月沉。山云栖画壁，涧雨滴鸣琴。学佛诗禅静，忘言酒德深。梧桐花落尽，清绝午馀吟。
铁梗海棠
作者：彭孙贻
朝代：明
体裁：七言律诗

古干槎枒绛萼悬，昌州别种照西川。便同丹棘栖朱凤，殊胜殷红老蜀鹃。藻艳谁言无劲骨，丰棱何必避暄妍。任君如意閒敲遍，碎落珊瑚步障前。
铁线莲
作者：彭孙贻
朝代：明
体裁：七言律诗

蕤宾为蒂锻为胎，百鍊芙蕖火宅来。似逐旌阳仙树发，轻浮海港铁莲开。白毫叶叶光生座，素步盈盈迹印苔。采得若邪春一线，干将抱蕊棹歌回。
铜盆锡洲
作者：彭孙贻
朝代：明
体裁：五言绝句

才过黄金峡，铜盆又锡洲。客愁共江水，日夜两悠悠。
铜陵县
作者：彭孙贻
朝代：明
体裁：古风

凌晨逆水风，行次铜陵县。山郭无人烟，迎人止江燕。何年钓鱼矶，石发出波面。寒苔自青苍，高躅不可见。幽房入窅窱，丹霞闭阴电。我来叩石门，紫芝饥共咽。愿此税尘鞅，海上寻期羡。
铜雀伎·其一
作者：彭孙贻
朝代：明
体裁：五言绝句

高台歌舞意，无复望君怜。寂寂西陵下，深松枕墓田。
铜雀伎·其二
作者：彭孙贻
朝代：明
体裁：五言绝句

青青洛城雨，北邙歌吹发。邺宫旧舞人，春风生白发。
银丹
作者：彭孙贻
朝代：明
体裁：七言律诗

银台携植下丹梯，白雪芽生馥麝脐。光照烛阴摇素穗，膏流仙瓮迸香泥。玉房累黍重楼吐，铅汞英华五出低。君自不贪看夜气，金茎烂熳满幽溪。
银山寺
作者：彭孙贻
朝代：明
体裁：五言律诗

山色涛声里，花关叩了元。苔深僧不出，江静佛无言。乱石禅机寂，眠龙水势尊。寥寥放参罢，詶对久忘喧。
银山玉皇阁
作者：彭孙贻
朝代：明
体裁：五言排律

危磴攀跻上，凭虚出绛宫。中流依日月，一览破洪濛。薄雾云旂湿，清晖灏气通。雨花摇佩冷，石笋拥幢空。思入乾坤外，身游象纬中。万灵朝水帝，六甲役龙工。屡憩天逾近，高盘路不穷。沙痕平落照，目力尽孤鸿。回首乡关远，苍山大海东。
银河吹笙效义山
作者：彭孙贻
朝代：明
体裁：七言律诗

碧落星稀玉井阴，紫鸾声断杳难寻。独留银鼻薰残枕，自踏金鸦步上林。解佩何人愁渺渺，游仙多梦夜沉沉。隔河试共双成语，应悔青天此夜心。
银红鸡冠
作者：彭孙贻
朝代：明
体裁：七言律诗

天鸡啼破晓来风，粉褪丹翘浅着红。朱露薄流铅月上，云冠微矗淡霞中。五坊綵队迎仙仗，十日霜容醉木公。回首长坡芳草地，无情秋色夕阳笼。
锡山舟晓
作者：彭孙贻
朝代：明
体裁：七言律诗

五两沿洄去复停，沙凫泛泛起疏汀。离家海月愁初见，归路江鸿不可听。林屋蒸云遥屿白，锡山收雨众峰青。秋风好待南还棹，汲水重翻陆羽经。
锦带
作者：彭孙贻
朝代：明
体裁：七言律诗

三月春光锦绣中，翠条软缀合欢丛。非关百丈游丝织，全胜双文手薾工。楚女细腰堪束素，薛鬟飞线乍分红。不须花下从郎索，朵朵同心蜀缬笼。
锦缠头
作者：彭孙贻
朝代：明
体裁：七言律诗

五色离披缀素秋，谁翻宫样出缠头。支机织女银河下，伎乐仙人画绣游。豪客相看金不惜，蜀江未濯锦争流。自怜尚有斑衣在，戏綵风前老未休。
锦葵
作者：彭孙贻
朝代：明
体裁：七言律诗

蜀机减样织连钱，翻入花丛遍两川。捧日微忱心更小，朝阳正色照无偏。寸阴一过金茎侧，片缬初裁紫佩悬。身是锦官非学制，园夫红女自婵娟。
镜听词拟王建三首·其一
作者：彭孙贻
朝代：明
体裁：古风

匣中镜掩尘满衣，萧关夫婿犹未归。空床昨夜梦归婿，人传郎过黄花戍。妆成对镜还自伤，夜怀明镜潜下堂。殷勤再拜出厨下，细犬吠人还自諕。出门听得子规啼，已卜萧郎回马蹄。潜过西邻采药室，闻说当归喜倒剧。含笑上床却人静，脱衣始忆怀中镜。揽衣照镜重下床，明日郎归若样妆。
镜听词拟王建三首·其三
作者：彭孙贻
朝代：明
体裁：古风

胸前寸镜如寸月，踯躅下阶行未发。暗将心事出门前，细听行人语仓卒。宵行无烛祝紫珍，欲代金钱卜远人。百虫夜号人语乱，报得平安刚一半。自嗟不及镜中身，长与镜前人对面。镜听镜听□镜何，年年归信成蹉跎。
镜听词拟王建三首·其二
作者：彭孙贻
朝代：明
体裁：古风

双鸾作镜锦为带，潜系胸前入厨拜。红衫贴地祝灶君，行人消息君应闻。昔时对镜骄颜色，今向青铜卜消息。出门小胆行綷縩，人影镜中潜更退。道遇儿童捉嬉子，知定郎归先兆喜。归来胸冷菱花热，抱镜同眠数圆缺。应知镜破即归期，三更恰见月如眉。
长信宫词
作者：彭孙贻
朝代：明
体裁：七言绝句

深宫露白井梧黄，小院流萤月似霜。明月自圆团扇歇，不教秋思入昭阳。
长女以三佛手为供复占二首·其一
作者：彭孙贻
朝代：明
体裁：五言律诗

襄阳老居士，拾橡巳经年。诗思双柑减，禅宗五指传。青腰飞玉女，霜掌削金天。为问贤灵照，分甘若个先。
长女以三佛手为供复占二首·其二
作者：彭孙贻
朝代：明
体裁：五言律诗

闽溪留佛手，秀出五莲华。自是维摩供，来从道韫家。洞庭过鸟爪，月上点金沙。总未离香味，何如且吃茶。
长廊
作者：彭孙贻
朝代：明
体裁：七言绝句

梧竹萧萧青十寻，疏廊如到碧山岑。题诗石上无人和，惟有山禽伴苦吟。
长春菊
作者：彭孙贻
朝代：明
体裁：七言律诗

园林何处不长春，独占作名匹美人。小有风流娱靖节，那教秋老怨灵均。繁星点缀金华散，累月铅黄黛色新。三径已荒篱菊尽，乱花细草解留宾。
长歌行·其一
作者：彭孙贻
朝代：明
体裁：乐府曲辞

盈盈中天月，照我好容晖。朱颜方自媚，凊光忽焉亏。庶草泽阳春，造物非见私。夜尽俄复旦，月亏盈有时。人生不再盛，皓首望华滋。
长歌行·其三
作者：彭孙贻
朝代：明
体裁：乐府曲辞

蟪蛄笑朝菌，人命一何长。壮士轻断脰，焉暇论彭殇。富贵复上仙，或谓有轩皇。容成为我师，素女传秘方。万岁桥山下，终未殊北邙。天地无终极，积气非可常。大海行扬尘，浩劫杳茫茫。予我以上药，服之寿无疆。缄置未肯服，尘中且翔羊。
长歌行·其二
作者：彭孙贻
朝代：明
体裁：乐府曲辞

羲和莫停轮，驱日使东出。苍龙扬其华，光被于八极。去日不复东，初月又西入。日月不暂回，趣我年命毕。古之贤达人，茫茫谁兆域。令名亦埃尘，求仙之羽翼。羡门与赤松，荒忽焉能必。前有盈樽酒，欲饮恨填臆。多忧复何禆，硕君宝令德。
长歌行贻朱二子于
作者：彭孙贻
朝代：明
体裁：古风

足下与吾俱四十，我长六旬有六日。我今衰鬓怯飞蓬，君尚朱颜媚乌帻。丈夫贫贱讵得怜，白头安能复少年。身乘高库驾四马，何似城南二顷田。风尘澒洞干戈里，炎方鼓角连天起。长安反覆等弈棋，清泉白石长如此。上书北阙者何人，羡君不羡燕山春。闭门散发茂林下，游鱼山鸟来相亲。宅傍小圃花数亩，荷叶荷花过人首。山楼面水二绕窗，宛若渔舟系高柳。海天八月秋潮生，踏歌海上人倾城。年年此日为君寿，欲泻银河入酒枪。百杯劝君君未醉，酒酣起舞接䍦坠。烧丹客至扫山房，采药人闲锄隙地。羡君诸子贤且文，读书门外事不闻。花前抱孙复弄笔，闲画管葛山头云。
长歌詶尺非见赠
作者：彭孙贻
朝代：明
体裁：古风

忆昨秋饥少菰米，白石撑肠闭愁胃。儿啼妻病突不烟，空甑萦尘饿蝇沸。入春买林归山乡，梨花雪乳流糟□。故人何来慰愁寂，昔别红颜今鬓苍。呼儿縳鸡买鱼错，请与故人欢此觞。樽前话旧生愁思，出处湖山见高致。毛人尚自羞秦役，汉室能无想刘季。今君求谓贻不肖，七尺判捐虎须料。丈夫生死各有怀，耻从剑术论奇妙。年来尊足闭柴关，病骨寒惊朔风峭。钱唐故宫回晚潮，一时遗逸散渔樵。侠儿弄椎伺巡辇，壮士乞食吹横箫。君令何地藏八口，武陵蛮远仙源遥。海上碧桃犹未花，春风不到狂夫家。无论万事但沉饮，晞发醉坠乌巾纱。送君萧寺野香馥，老梅低枝古虬蹙。疏灯落叶寺门幽，铜钥双扉启鱼目。病鳏我是在家僧，一片蒲团坐枯木。弃家期尔名山游，明岁采芝入王屋。
长门怨
作者：彭孙贻
朝代：明
体裁：七言绝句

春草深宫绕径愁，西风一夕满长秋。黄金莫问当垆客，昨夜临邛咏白头。
长风夹
作者：彭孙贻
朝代：明
体裁：古风

石尤断行旅，月晕如张弓。累夕维梢卧，沙际闹草虫。今朝始挂席，寥寥送长风。乌鹊噪高枝，蜻蛚鸣短蓬。坐看前峰雨，秋气生白虹。烟霭一以碧，远近山色同。遥望见�口，数点青濛濛。客心日夜流，江水西复东。舟人坐鼓棹，閒数南飞鸿。
长风夹
作者：彭孙贻
朝代：明
体裁：古风

石尤断行旅，月晕如张弓。累夕维梢卧，沙际闹草虫。今朝始挂席，寥寥送长风。乌鹊噪高枝，蜻蛚鸣短蓬。坐看前峰雨，秋气生白虹。烟霭一以碧，远近山色同。遥望见𤾂口，数点青濛濛。客心日夜流，江水西复东。舟人坐鼓棹，閒数南飞鸿。
闭关
作者：彭孙贻
朝代：明
体裁：五言绝句

谢客无人来，山童如野鹤。徙榻坐桐阴，风吹桐子落。
闭关赠南溟濮鍊师
作者：彭孙贻
朝代：明
体裁：七言律诗

松关掩阁寂无尘，隐几萧然物外身。白日黄庭香缕息，清风文火药垆新。花前挥麈谭庄老，夜半朝元役鬼神。愿借茅山一双鹤，从公五岳共寻真。
问维申病起·其一
作者：彭孙贻
朝代：明
体裁：五言律诗

不见吴郎久，西风动索居。蓬蒿尊掩户，兵火惜残书。诗助谋生拙，员添入世疏。所思惟旧友，斗酒叹无鱼。
问维申病起·其二
作者：彭孙贻
朝代：明
体裁：五言律诗

一卧新秋过，经年谢病中。诗名堪止疟，文癖不医穷。祭獭陈书满，来禽彷帖工。那堪憔悴里，切切语阴虫。
闺思·其一
作者：彭孙贻
朝代：明
体裁：五言绝句

冰簟瑶琴冷，长河绕树明。满庭秋怨入，尽是早寒声。
闺思·其一
作者：彭孙贻
朝代：明
体裁：五言绝句

坐久知漏长，簟寒觉茵薄。漫把团扇藏，明年花下发。
闺思·其二
作者：彭孙贻
朝代：明
体裁：五言绝句

微霜鸣蟋蟀，残月隐房栊。何处砧声切，萧萧夜半风。
闺思·其二
作者：彭孙贻
朝代：明
体裁：五言绝句

秋宵未成晓，萤火歇阑干。寂寂灯花落，残缸独自看。
闻七弟槽头酒声戏为短歌
作者：彭孙贻
朝代：明
体裁：古风

东风知我眠不得，二月山城无杜鹃。薄醨一斗酤自饮，倾壶浊若蛙行田。抛樽岸帻过阿七，忽闻嘈嘈鸣暗泉。甑傍香作杏花雨，缸底声回歌女弦。酒师操瓢拊床笑，馋客窥瓮糟中眠。子钱思脱闺妇珥，涂曲流杀诗人涎。自我幽忧罢沉饮，累月枯坐辞觥船。逃名每从卖浆友，佞佛时醉声闻禅。听君槽头新酿滴，思与稽阮相流连。知君不惜携百斛，酌我三树梅花前。
闻仲木病疟东讯
作者：彭孙贻
朝代：明
体裁：五言律诗

来病嗟君子，支床恐未胜。君亲双泪尽，寒暑九愁增。行药抛书卷，端居念友朋。因风寄相忆，疏雨散炎蒸。
闻宁海寺钟
作者：彭孙贻
朝代：明
体裁：五言律诗

何处霜钟动，萧条觉夜分。虚堂诸妄息，万籁此中闻。山湿鸦翻树，窗明月破云。馀生了无着，物外忆人群。
闻曹生官始种菊甚佳有银甲柬询
作者：彭孙贻
朝代：明
体裁：古风

闻君有银甲，粲若英琼瑶。濯濯承露盘，戎戎襜䄖貂。皓月时一照，群艳嫣然消。欲过问东篱，文园卧寂寥。不知秋霜下，素质为谁骄。万卉尽凋落，荣华非一朝。何如岩下秀，怀芬抱寒条。由来贤达士，林壑同佳招。落英如可餐，岁晚托久要。
闻木樨香作
作者：彭孙贻
朝代：明
体裁：五言绝句

散步下空阶，秋声初满树。但闻木樨香，不识花开处。
闻武塘信
作者：彭孙贻
朝代：明
体裁：五言律诗

丧乱馀生在，干戈此地偏。交游无半字，涕泪续残年。身自甘长贱，饥犹耻俗缘。相逢惊各瘦，飘泊鬓丝边。
闻琵琶作
作者：彭孙贻
朝代：明
体裁：七言绝句

小楼风急上窗纱，百子榴低未着花。病起闺中无限意，閒将心事问琵琶。
闻钟
作者：彭孙贻
朝代：明
体裁：五言排律

独客披衣起，荒城半夜钟。凄其移淡月，萧飒动林松。声入霜天迥，寒栖玉漏重。清机群籁应，归思万山浓。哀梵收繁磬，空江敛雾容。微闻度城阙，悄已坠芙蓉。静理生幽听，羁心积乱虫。残灯影无寐，远梦帐难封。灏气星河转，孤情物态慵。�椎如可叩，度岭印南宗。
闻钟
作者：彭孙贻
朝代：明
体裁：五言排律

独客披衣起，荒城半夜钟。凄其移淡月，萧飒动林松。声入霜天迥，寒栖玉漏重。清机群籁应，归思万山浓。哀梵收繁磬，空江敛雾容。微闻度城阙，悄已坠芙蓉。静理生幽听，羁心积乱虫。残灯影无寐，远梦帐难封。灏气星河转，孤情物态慵。𤙶椎如可叩，度岭印南宗。
闻雁
作者：彭孙贻
朝代：明
体裁：七言绝句

塞上中春草未生，玉关人去不胜情。江南春色应难别，留得霜天雁一声。
闻雁
作者：彭孙贻
朝代：明
体裁：五言律诗

徙倚空斋晚，微霜度早鸿。寒生高阁外，愁绝一宵中。江海摇羁思，关山送朔风。天涯有兄弟，飘泊五湖东。
闻雁
作者：彭孙贻
朝代：明
体裁：五言律诗

独客高斋夜，孤鸿鸣向晨。关山愁北望，砧杵报西邻。露咽秋将断，天低月易亲。江湖嗟岁晚，况复未归人。
闻骏孙将之锡山却寄
作者：彭孙贻
朝代：明
体裁：五言律诗

闾江□知旧，缟带谊应贤。约过初三月，来寻第二泉。松风吹帻坠，野鹿向谁眠。君至春申涧，题诗其处边。
闻鹧鸪啼
作者：彭孙贻
朝代：明
体裁：七言绝句

章水东流贡水西，郁孤台下草萋萋。云山万里行应遍，山鸟空劳向客啼。
闾江晚泊次东粤曾仕鉴韵·其一
作者：彭孙贻
朝代：明
体裁：五言律诗

倚棹闾江晚，云山望不遥。昏鸦归野树，官柳暗河桥。雨湿邻舟火，溪喧隔浦潮。东风不相待，早已落梅飘。
闾江晚泊次东粤曾仕鉴韵·其二
作者：彭孙贻
朝代：明
体裁：五言律诗

泽国多春雨，溪云接暝烟。钟声惠山寺，风色太湖船。苦雾沉江郭，残星没晓天。应怜归梦早，先见月初圆。
阁望
作者：彭孙贻
朝代：明
体裁：五言律诗

小阁清秋美，延山一面开。良朋矜索句，邻竹上衔杯。榻与云同宿，阑邀月远来。客衣荷气杂，知到水亭隈。
阳和书院·其一
作者：彭孙贻
朝代：明
体裁：五言律诗

仄涧回廊入，孤台短栈偏。苔文留古迹，山志重名贤。散步招堪隐，藏书蠹亦仙。森然松桧老，不朽在云烟。
阳和书院·其二
作者：彭孙贻
朝代：明
体裁：五言律诗

凿翠成新筑，穿林更闭关。古梅开向背，乱石砌回环。小径千枚竹，虚堂四面山。坐看云气出，知己俯烟寰。
阿也黄
作者：彭孙贻
朝代：明
体裁：七言绝句

昨夜罗衣有异香，合欢花下侍君王。宫监莫更传宣急，淡扫蛾眉不上黄。
阿呾回
作者：彭孙贻
朝代：明
体裁：七言绝句

紫陌红襟杂燕来，踏歌人与月徘徊。飞花捲作回波舞，欲上君王万寿杯。
附浔阳舟卧舵牙下累夕归梦不成
作者：彭孙贻
朝代：明
体裁：七言绝句

昨夜风吹客到家，故山开遍水仙花。寒鸡不肯完残梦，空有归心绕柁牙。
附载东还从琳长老乞得东坡残集数卷时一诵于船尾
作者：彭孙贻
朝代：明
体裁：古风

东归游子足重茧，襆被一囊饥亦典。从师乞得旧眉山，雨剥风残虫数卷。海外文字今不传，黄楼手迹随飞烟。太白巳死五百载，后来其苏髯已仙。时贤知重唐代句，讵识高人诗外意。残编永夜闻草虫，江雾萧萧林果坠。前身自是参寥师，曾与坡公语山寺。归舟携得卧舟尾，夜照江光月初朏。诵罢一篇猿一吟，荧荧青燐起山鬼。似逐黄州赤壁游，白露横天湿屏扆。
陆子丽京
作者：彭孙贻
朝代：明
体裁：五言排律

圻也富文藻，孤高忠义门。弟兄真二陆，爱客胜平原。早弃诸生去，天年老母存。逃名隐医药，列肆溷鸡豚。时禁方多讳，于今讵立言。谤书司马系，鬼史董孤尊。一网斯人尽，奇才寡见援。声华倾狱史，流涕饭王孙。发冢儒冠贱，钳徒烈士髡。生全当莫悔，读易又何论。
陇头流水歌·其一
作者：彭孙贻
朝代：明
体裁：四言诗

陇头流水，东西北流。壮士离乡，何用百忧。
陇头流水歌·其三
作者：彭孙贻
朝代：明
体裁：四言诗

朝登陇首，暮宿陇坂。昼短道长，夜不能饭。
陇头流水歌·其二
作者：彭孙贻
朝代：明
体裁：四言诗

狐狸北嗥，亦悲在野。水何溅溅，终朝东下。
陇西行
作者：彭孙贻
朝代：明
体裁：乐府曲辞

晨征上陇首，太白西南端。引手摘匏瓜，众星粲以繁。云中见蓐收，将我游金天。青红非一状，虹霓户牖圜。人间山河影，乃此古桂振。井公邀六博，玉女投壶翻。北斗出美酒，炰鳖绘天鼋。西咸育列肆，屠酤天市垣。历历鸡犬鸣，如厕遇刘安。天上足嬉娱，颇未厌人间。俯窥东井下，微茫辨长安。临洮大人迹，己坼承露盘。弹指俄谪坠，墟里不一存。惟有陇头水，呜咽摧心魂。
陈山龙湫
作者：彭孙贻
朝代：明
体裁：五言律诗

灵湫一顷碧，龙至自何年。松拄将崩石，云蒸欲雨天。气清泉不乳，山润瀑常悬。无复飞腾意，泥蟠共尔眠。
陈章侯九歌图引
作者：彭孙贻
朝代：明
体裁：古风

幽斋细响鸣楚猿，巴巫姱女吹铁埙。垂帘点易意萧瑟，文狸窈窕窥书园。悲秋狂客饮不足，梦枕楚骚醉中读。沉吟不共哀蛩语，河伯湘君愁似雨。湘灵洗云沅水湄，烟丝雨丝织桂旗。幽篁含睇女床笑，芙蓉落尽篬梧庙。章侯醉笔写秋情，十二峰尖画研青。墨痕刻露孤袅袅，绣枣佳梨镌手灵。古帘勾出松肪暗，雕发镂眉宛无憾。潇湘衣帻洞庭舄，印来阿堵神明澹。颊毛奇崛卷虬螭，云中君亦烟其姿。应知笔力盘沉鵱，诘屈摧藏带愁字。嵯峨鬼腕呕孤心，巧得离骚天问意。九歌夜诵寒茫茫，夜深山鬼摇仓琅。凝思敛手一展卷，啾啾苦狖鸣空堂。烟霾惨楮灵均活，司命婆娑礼魂祓。应燬长沙吊屈篇，女�押尾为题跋。
陈章侯九歌图引
作者：彭孙贻
朝代：明
体裁：古风

幽斋细响鸣楚猿，巴巫姱女吹铁埙。垂帘点易意萧瑟，文狸窈窕窥书园。悲秋狂客饮不足，梦枕楚骚醉中读。沉吟不共哀蛩语，河伯湘君愁似雨。湘灵洗云沅水湄，烟丝雨丝织桂旗。幽篁含睇女床笑，芙蓉落尽篬梧庙。章侯醉笔写秋情，十二峰尖画研青。墨痕刻露孤袅袅，绣枣佳梨镌手灵。古帘勾出松肪暗，雕发镂眉宛无憾。潇湘衣帻洞庭舄，印来阿堵神明澹。颊毛奇崛卷虬螭，云中君亦烟其姿。应知笔力盘沉鵱，诘屈摧藏带愁字。嵯峨鬼腕呕孤心，巧得离骚天问意。九歌夜诵寒茫茫，夜深山鬼摇仓琅。凝思敛手一展卷，啾啾苦狖鸣空堂。烟霾惨楮灵均活，司命婆娑礼魂祓。应燬长沙吊屈篇，女𡡓押尾为题跋。
陈章侯画水浒叶子歌
作者：彭孙贻
朝代：明
体裁：古风

张吴顾陆之写真，三子圣矣吴入神。吴后千年有陈子，更开生面尤绝伦。观其下手万象变，神鬼触案窥尖新。深奇不止在面貌，衣摺古硬堆虬鳞。丹青所状必英物，愈拙愈秀无前人。雄心怪胆破空出，思令盗蹠张麒麟。东京横行草间客，三十六彪须倒磔。宣和佚事谱豺狼，稗官喑火摇唇戟。章侯笔缚牡虎髯，白墨蟠屈行蛇蚺。方熙猛士性火烈，锐头花巾尖。捉刀顾盻意汹汹，自云义剑无妄歼。夜阑灯火烱萧瑟，含毫细思垂高帘。即今冠盗锋相歃，烟雾中原乱凫鸭。张曹左革花刺袍，安有斯人不弄刀。梁山狂儿握弓笑，眉发槎枒山鬼肖。邦人斗虎杭斗特，猪奴弃子今英妙。细看绣梓情性深，写尽张角黄巢心。真龙智勇猛兽服，云台画者曾平林。
陈隐君则梁畜二鹤而跛其雌以雄者赠冯子赞皇雌雄俱不鸣似有怅别意复媵以病鹤作诗送之余亦和焉
作者：彭孙贻
朝代：明
体裁：七言律诗

芝田仙骥本同生，霄汉分飞岂独鸣。自是胎禽无俗匹，非关别鹤有离情。前身子晋三峰近，病骨青城万里轻。此日衔恩皆旧侣，不须辽海变归声。
陌上·其一
作者：彭孙贻
朝代：明
体裁：七言律诗

野树荒城隐丽谯，暖风陌上故翏翏。残花送日流光老，细柳眠丝小凤么。渔鼓数声烟市角，春芜一幅远山椒。青青何事关芳草，二月江南己秀葽。
陌上·其三
作者：彭孙贻
朝代：明
体裁：七言律诗

落英紫陌舞葳蕤，风打樱桃上接䍦。天入春工成罨尽，人酣花事到酴醾。神弦醉客阑村社，宫曲翻新出饼师。归觅红笺书艳句，银丝砑茧擘勾丽。
陌上·其二
作者：彭孙贻
朝代：明
体裁：七言律诗

杨花如茧碧三缫，陌上晴香滴酒槽。疏笛捲帘吹尺八，远钟亭午点蒲牢。春虫网字同香篆，沙鸭呼名舞浪淘。莫打流莺惜金弹，柘弓小样绣乌号。
陌上·其四
作者：彭孙贻
朝代：明
体裁：七言律诗

越女当垆坐酒旗，倚阑一笑对辛夷。绿杨南陌啼姑恶，红雨春山怨子规。草履可容投鹿柴，梨园解唱小龟兹。城头明月应相待，秉烛清欢夜委蛇。
陌上桑
作者：彭孙贻
朝代：明
体裁：乐府曲辞

艳色世所□，大义中自持。岂不畏行露，蚕妾悯朝饥。提笼行采桑，初日共容晖。皓捥筑琼瑶，纤指削璠玙。百卉敛芳气，蝶蝶随轻裾。游鱼为之潜，翔鸟不能飞。无情尚复尔，有情复何如。观者倾路傍，行人立嗟咨。何来贵使君，驷马故逶迟。一顾五情瞀，目成心已驰。无媒遣小吏，能否同车归。义色拒心挑，芳言吐烈词。结发事君子，贵贱两下渝。夫婿况贤达，仕宦执金吾。出入君所见，鸣佩貂襜䄖。㷀㷀两顾兔，牝牡行追随。夗央自有双，飞鸣不相离。贫贱难为婿，贵盛难为妻。使君秉高节，不及秦家姝。靡靡桑间奏，促节柱屡移。筝歌何慷慨，终曲更徘徊。
除夕不寐口占·其一
作者：彭孙贻
朝代：明
体裁：五言绝句

今夜今年尽，孤眠客未眠。莫须愁短鬓，此夜正如年。
除夕不寐口占·其二
作者：彭孙贻
朝代：明
体裁：五言绝句

二十年前梦，相思更惘然。年年怜此夕，今夕是何年。
除夕口号
作者：彭孙贻
朝代：明
体裁：五言绝句

除夕年年去，愁人较自如。偏留酒家债，不共岁同除。
除夕渭臣以惠泉相饷夜分煮茗独酌偶成·其一
作者：彭孙贻
朝代：明
体裁：五言律诗

除夕高亝夜，垆香独自看。幽情松涧雪，诗思玉壶寒。韵事无人共，清宵欲卧难。几家灯火闹，犹竞五辛盘。
除夕渭臣以惠泉相饷夜分煮茗独酌偶成·其二
作者：彭孙贻
朝代：明
体裁：五言律诗

六郎豪饮士，几石了残年。为念长亝客，遥分第二泉。壮心消茗战，清思入春眠。坐待晨钟发，绳床一夜禅。
除夕独游海上用鉴长韵·其一
作者：彭孙贻
朝代：明
体裁：七言律诗

出郭寒潮午未平，独游更觉此身轻。青山对户少尘事，白眼看云无世情。爆竹满城飞雹集，秋千罥树晚风清。野夫闭关忘岁月，何处春王自纪正。
除夕独游海上用鉴长韵·其二
作者：彭孙贻
朝代：明
体裁：七言律诗

孤筇岁晚出荒城，屐底千山若送迎。博陆祠低苍鼠上，无诸台冷白云横。天风斥卤多摇落，人事桑田几变更。却羡沙鸥閒似我，海潮寥阔吼寒鲸。
除夕见示詶无功
作者：彭孙贻
朝代：明
体裁：七言律诗

与世何禆隐亦迟，寄声猿鸟莫相思。行虽负俗犹佳士，剑即无成喜侠儿。烛跋引书如莫逆，瓦壶嗜茗若深知。松泉应愧贫居少，独曳疏桐对子期。
隔谷歌
作者：彭孙贻
朝代：明
体裁：乐府曲辞

蒺藜刺肌铁贯足，髡钳作奴死莫哭。兄多钱刀嫂阻赎，人邪鬼乎只隔谷。身为俘虏，手皲足跛。衣有薪，食无火。兄不救我孰救我。急弦逢缓笴，索我楸柏下。
雀劳利歌
作者：彭孙贻
朝代：明
体裁：乐府曲辞

前飞老䲭后抟鸷，窃脂得肉腐鼠弃。乳虎耽耽饱人骴，焉知毒机坑与隧。斑毛锦碎光入地，啾啾不如雀劳利。
雁来红
作者：彭孙贻
朝代：明
体裁：七言律诗

秋入閒阶物色奇，轻红忽见雁来时。未霜乌臼惊欢变，无路榆关恨信迟。才子多情看写叶，佳人啼箸有颦眉。西风莫畏朱颜老，潦落空怜宋玉悲。
雅山
作者：彭孙贻
朝代：明
体裁：五言律诗

久慕探幽赏，兹游雨更奇。前冈鸣犬子，仄径下鹰师。岂谓胜怀减，其如秋气悲。悠悠北山客，采菊寄相思。
雅山遇雨
作者：彭孙贻
朝代：明

怪石？砑鸟道危，屐痕扶雨过厜㕒。高崖草木深秋变，众壑阴晴万象疑。残月吐洲孤蚌减，枯松坠子野禽饥。披榛处处寻遗迹，惆怅山僧总未知。
雅山遇雨
作者：彭孙贻
朝代：明
体裁：七言律诗

怪石�砑鸟道危，屐痕扶雨过厜㕒。高厓草木深秋变，众壑阴晴万象疑。残月吐洲孤蚌减，枯松坠子野禽饥。披榛处处寻遗迹，惆怅山僧总未知。
雅山遇雨
作者：彭孙贻
朝代：明
体裁：七言律诗

怪石𥓂砑鸟道危，屐痕扶雨过厜㕒。高厓草木深秋变，众壑阴晴万象疑。残月吐洲孤蚌减，枯松坠子野禽饥。披榛处处寻遗迹，惆怅山僧总未知。
集字和桃花源诗十首·其一
作者：彭孙贻
朝代：明
体裁：古风

避世遂一往，行迷欲何之。郡邑既乱后，高陵自为池。无复乐田舍，终焉绝交知。去去舍所亲，入山从此辞。寻溪得异境，乃及桃花时。
集字和桃花源诗十首·其七
作者：彭孙贻
朝代：明
体裁：古风

境豁路才出，步步百草芳。溪山自旷朗，未见随与光。一从来此地，叹惋数咸阳。乱甚开太平，英武属元良。何时往从之，百世终不忘。
集字和桃花源诗十首·其三
作者：彭孙贻
朝代：明
体裁：古风

落日下咸池，停舟山之足。缘岸百种花，夹水数间屋。髣髴见远村，缤纷美桑竹。黄口杂子女，垂髫路相属。阡陌自交通，世道无往复。
集字和桃花源诗十首·其九
作者：彭孙贻
朝代：明
体裁：古风

去日既巳尽，来者遂复然。今时之陵邑，行即为桑田。先闻秦所遣，男女皆不还。穷发并日出，路绝焉得前。山林与世隔，何知乱相延。
集字和桃花源诗十首·其二
作者：彭孙贻
朝代：明
体裁：古风

家缘具妻子，相随业为渔。捕鲜作衣食，往往叹无鱼。行逢避地者，问讯此为如。先时咸秦乱，今也元晋馀。不复知高光，焉从说黄初。
集字和桃花源诗十首·其五
作者：彭孙贻
朝代：明
体裁：古风

田家时率作，日出人并至。种桑既及屋，树果复随地。怡然近太初，欲言忘所自。大水乐穷鱼，绝足扶病骥。为语后来者，此中异人世。
集字和桃花源诗十首·其八
作者：彭孙贻
朝代：明
体裁：古风

大乱闻未平，远行避何所。还山寻若英，行尽水穷处。林光停落日，便入前村去。欲问高阳人，忽见秦时女。相逢各自惊，相向不得语。
集字和桃花源诗十首·其六
作者：彭孙贻
朝代：明
体裁：古风

土舍俨渔舟，其中无不有。山妻衣草衣，杂作并十口。村犬惊行子，林外有人不。杀鸡还捕鱼，鱼具悉自守。相要与之言，设食欣美酒。
集字和桃花源诗十首·其十
作者：彭孙贻
朝代：明
体裁：古风

舟还寻往路，桃源隔汉水。缘境讯落英，平阡自美美。所志今悉迷，问津何地是。未及延陵高，无为终南子。著作尚有人，云从晋处士。
集字和桃花源诗十首·其四
作者：彭孙贻
朝代：明
体裁：古风

世路乃极狭，穷通异交亲。元元咸刘尽，未数晋魏秦。扶家诣绝境，叹此山中人。问答皆世外，田渔不复论。何为及乱时，高足守要津。
集庆寺展宋理宗御容寺后有二妃墓得四首·其一
作者：彭孙贻
朝代：明
体裁：五言律诗

图画空山里，精灵象纬通。入林阴火绿，照殿佛灯红。望帝啼何急，湘妃泣未穷。惟应天女□，玉碗施莲宫。
集庆寺展宋理宗御容寺后有二妃墓得四首·其三
作者：彭孙贻
朝代：明
体裁：五言律诗

古墓瑶妃去，雷峰插枕尖。山河留日角，风雨护龙髯。石竹斜当户，冬青老覆檐。六陵花鸟恨，渍笔满吴缣。
集庆寺展宋理宗御容寺后有二妃墓得四首·其二
作者：彭孙贻
朝代：明
体裁：五言律诗

坏殿秋原上，山僧拂衮龙。丹青施阶草，题识削门松。粉黛开幽劫，金支捧御容。斋厨清磬发，疑是景阳钟。
集庆寺展宋理宗御容寺后有二妃墓得四首·其四
作者：彭孙贻
朝代：明
体裁：五言律诗

庭壁蝘蜓下，苍苔鸟迹开。重瞳传粉本，天象镇黄梅。装潢湖山冷，钩斜草木回。犹胜青冢月，夜衣照龙堆。
集盛氏庄观伎
作者：彭孙贻
朝代：明
体裁：五言律诗

列座飞觞缓，当筵敛盻斜。萼馀憎弄月，春去怨为花。淡雅人宜雪，幽闲句绕霞。相逢堪赠药，隔水是儿家。
雨
作者：彭孙贻
朝代：明
体裁：五言律诗

细雨乘春候，微暄散晚墀。融泥低燕子，添润上花枝。秀入江山丽，恩沾草木私。野夫欢绕户，却喜灌园迟。
雨不能归因借屐
作者：彭孙贻
朝代：明
体裁：五言律诗

小山逢乱雨，喜雨遂忘归。酒胆闻潮壮，诗情听竹微。础云徽葛带，窗电走蕉旂。稍坐梅天霁，葵榴落浅绯。
雨中
作者：彭孙贻
朝代：明
体裁：七言绝句

木兰花放约春游，日日东风唤雨鸠。未到清明巳寒食，满城风雨为君愁。
雨中写怀
作者：彭孙贻
朝代：明
体裁：七言绝句

春愁寂寂过花时，独倚高楼有所思。却忆去年寒食后，牡丹花下共题诗。
雨中得新体
作者：彭孙贻
朝代：明
体裁：七言律诗

垂烟垂柳柳梢横，半局残棋半酒罂。燕燕燕来新笋熟，音音音响古相鸣。飞花未雨还如雨，芳草无情亦有情。一觉春眠眠不觉，檐头日日语莺莺。
雨中灯市歌
作者：彭孙贻
朝代：明
体裁：古风

春烟带雨吹香雾，春城漠漠摇春树。春雨霏微澹月流，春灯历乱轻寒驻。可怜残雪落梅花，可惜春寒冷狭邪。鲛珠出海光全湿，麝月含辉晕亦华。细雨楼台春一缕，灯火依微疑不雨。石燕衔花凤咮明，烛龙浸影蚖脂吐。火树烟花照碧空，却疑春霁敛长虹。倡家尽唱淋铃去，游冶齐歌水调工。密雨银花辉此夕，不羡晴光摇紫陌。绣马障泥惜未行，桃枝蜡屐携相失。华灯彩映雨珠香，红雨花飞灯烬芳。谁家结绮留春夜，何处梨花映洗妆。春雨春灯各自春，琼枝璧月绮罗新。却怜烟火扬州市，偏照巫山行雨人。
雨中玉兰花
作者：彭孙贻
朝代：明
体裁：七言绝句

庭院深沉坠海红，玉兰花下坐春风。年年花发逢寒食，无限新愁细雨中。
雨中登虎丘作
作者：彭孙贻
朝代：明
体裁：古风

一雨众山合，虎丘杳冥濛。触云陟危磴，路尽泉不穷。玉龙迸阴液，金虎回溪风。排雾上杰阁，探奇俯幽宫。鱼肠所埋径，藓壁皆青红。僧房隔涧户，卉竹如帘栊。欲寻僧生语，一问日可公。中空庭横乱，石荒草徒戎。揽景有馀慨，栖遁无与同。清游信孤赏，含意谁为通。
雨中登雨花台
作者：彭孙贻
朝代：明
体裁：五言律诗

春游望不极，携屐上长干。众鸟忽飞去，青山独自看。草肥三月雨，云湿万峰寒。怀古荒台畔，烟花六代残。
雨中过海昏渡
作者：彭孙贻
朝代：明
体裁：七言绝句

荒城日落水空流，只有青山送客愁。幸是鹧鸪啼不到，满天风雨上孤舟。
雨后寻玄墓次韵
作者：彭孙贻
朝代：明
体裁：五言律诗

披榛寻邓尉，不为探梅来。策杖穿幽径，芒鞋破石苔。千山杳人迹，万树为君开。兴尽衔泥返，归途首重回。
雨后扶菊
作者：彭孙贻
朝代：明
体裁：五言绝句

连夕多风雨，披蓑护菊苗。添泥重插竹，剪尽碧干霄。
雨后观草
作者：彭孙贻
朝代：明
体裁：七言律诗

空阶送雨独伤神，满地轻茵续梦新。泍翠盆山分近绿，偃青苔径冷芳晨。枯萤藉湿生窗火，古砌铺幽伴屋贫。生意萧森谁貌得，临池草圣得其真。
雨夜
作者：彭孙贻
朝代：明
体裁：七言律诗

落木颓垣小径幽，蓬窗滴沥似孤舟。白蘋一夜衰于我，黄菊今年竟不秋。风雨空园闻坠叶，湖山何地着閒鸥。天涯况是多离索，满目烟波未可留。
雨度秣陵关
作者：彭孙贻
朝代：明
体裁：七言律诗

满眼干戈战斗新，马蹄巳负故园春。残莺莫惜归来晚，海燕应先梦到频。云气秣陵三月雨，桃花渔父去年人。还山不为貂裘敝，江北风烟自起尘。
雨怀
作者：彭孙贻
朝代：明
体裁：七言绝句

梅子黄时麦未收，雨鸠啼罢唤晴鸠。侯家公子多年少，又挟胡姬上酒楼。
雨怀·其一
作者：彭孙贻
朝代：明
体裁：五言律诗

孤馆听秋雨，愁人枕自支。谁怜独不见，屡问夜何其。老去悲明镜，忧来藉屈卮。耘锄安计拙，吾道合栖迟。
雨怀·其二
作者：彭孙贻
朝代：明
体裁：五言律诗

物态幽居异，西风自薜萝。故人天上少，秋草雨中多。月晦兼萤没，云繁隐电过。罻罗空见拟，寥阔傲鴐鹅。
雨怀和百旃·其一
作者：彭孙贻
朝代：明
体裁：七言律诗

遁迹诗翁久号逋，知音渐少一琴孤。居同鸠拙犹呼妇，诗学禽言解唤雏。久雨乱蛙吟井灶，刺船短棹入菰芦。鱼盐半隐逃名者，访得羊裘客在无。
雨怀和百旃·其二
作者：彭孙贻
朝代：明
体裁：七言律诗

槿篱烟湿冻蟏蛸，踪迹浮萍絮共飘。战嗣山川髯客弈，少年残梦月明箫。城空笠泽犹啼鸟，雨打胥门自涨潮。闷读礼魂歌楚些，幽篁山鬼暗相招。
雨泊鲁港
作者：彭孙贻
朝代：明
体裁：古风

凌晨发芜关，沿洄溯赤岸。危樯青天迥，幽卉紫茸烂。风林秋槭槭，游子坐三叹。大江从西来，乾坤划然断。洼缺日月亏，奔流吴楚乱。回飙入鲁港，江色暝痕判。潜矶窥伏鼋，决雾腾山鹳。一雨太阴黑，屯云众山冠。漏舟若天穿，短衣湿至骭。长年咒石尤，店火绝烟爨。悠悠西征客，含酸游浩瀚。河干摇落日，照水明环瑑。
雨淋零
作者：彭孙贻
朝代：明
体裁：七言绝句

万里云山只是青，关情况复雨淋铃。峨嵋回首蛾眉尽，愁见天南三两星。
雨窗琳长老见示李次公水墨大·相笔气高妙是此老说法也为题小引
作者：彭孙贻
朝代：明
体裁：古风

荒庵滴沥眠秋草，客子沾衣闷潦倒。山僧丈室收雨花，忽披水月澄怀抱。示我磐陀石上人，淡墨空明云一扫。次公龙眠之后身，直从无相悟前因。含毫万法成解脱，非复笔墨关天真。世人粉本眩金碧，圆相虽具生根尘。彭郎爱僧兼爱画，解得声闻非色界。三年绣佛醉清斋，未肯攒眉持酒戒。昨入西林写道场，□东张远婺周行。次公别派有二子，绢素光怪开微茫。只今干戈二千里，补陀东望蛟关长。担囊行脚万山外，展礼莲花皈自在。无须只履还岭头，坐对画禅入三昧。
雨过博陆祠·其一
作者：彭孙贻
朝代：明
体裁：五言律诗

墓雨空原上，秋风博陆祠。草昏神火出，潮打女墙迟。海燕巢蚩吻，渔人洗旧碑。鸡豚荒栅内，谁识客题诗。
雨过博陆祠·其二
作者：彭孙贻
朝代：明
体裁：五言律诗

坏殿渔灯供，林瓜奠故侯。上阶墙鼠狎，助雨海风愁。门卧泰翁仲，庭牵鬼督邮。精灵归岳渎，东面塞神州。
雨雪出郊口占
作者：彭孙贻
朝代：明
体裁：七言绝句

冲泥踏雨出郊来，岂为寻春探早梅。多少山中隐君子，柴门雪满不曾开。
雨霁眺吴山
作者：彭孙贻
朝代：明
体裁：七言律诗

三年戎马暗郊关，皂帽风尘损壮颜。今日重来对西子，不堪双鬓照吴山。六陵花鸟冬青�，伍子江流暮雨还。欲问南朝旧宫阙，凤皇岭下草斑斑。
雨霁眺吴山
作者：彭孙贻
朝代：明
体裁：七言律诗

三年戎马暗郊关，皂帽风尘损壮颜。今日重来对西子，不堪双鬓照吴山。六陵花鸟冬青𡏇，伍子江流暮雨还。欲问南朝旧宫阙，凤皇岭下草斑斑。
雪后晓起
作者：彭孙贻
朝代：明
体裁：七言绝句

夜永天寒不上潮，高楼风雪更萧萧。呼童晓起南窗望，压折林间辟火蕉。
雪后望钟山
作者：彭孙贻
朝代：明
体裁：五言排律

积雪浮阴上，钟山更郁盘。昔时佳气满，千古孝陵看。地暖熊罴守，江朝岳渎安。川原包浑噩，海宇逼高寒。白石金茎出，烟花璧月残。朔风摇大漠，苦雾散长干。玉碗无相问，铜人泫未乾。湿云融粉堞，凝练皎澄澜。尺素怀天末，晨晖及夜阑。麻衣正愁绝，矫首暮林端。
雪后觞诸子
作者：彭孙贻
朝代：明
体裁：七言律诗

空楼残雪带高城，永夜清言对曲生。种竹已成盟晚节，八山未得愧浮名。久逃臧否惟中圣，不为穷愁哭步兵。诸子但能同寂寞，于陵与尔共佣耕。
雪山三十韵
作者：彭孙贻
朝代：明
体裁：五言排律

貌山开涧户，积素俯庭阴。丘壑于中置，烟峦只此深。馀寒摇片几，暝色上孤吟。䆗窱循难竟，清高夙所钦。居然成委宛，触处尽球琳。小院春迟入，荒园客滞淫。狂呼欢剧拜，买隐得招寻。在壁俄分响，当窗忽抚琴。阶前浑皓阙，尘外挹瑶林。芋火凉松牖，茶烟覆竹鬵。怀人看作案，怨妾想凝砧。润觉辉长韫，光留璞尚禁。非缑偏见鹤，彷岳远游禽。削出工何巧，驱来势岂任。愚公誇徙谷，郢里绝闻音。五朵粘云起，三尖抹雾沉。吸风姑射外，冻雀不其阴。点缀俱云胜，崭岩讵待锓。近檐低合沓，盈砌亚嵚崟。延爽徒支笏，添峰更着簪。凭阑邀命屐，坐对怯披襟。岛瘦真余侣，稽颓恍至今。擘痕留华掌，筑手倩商霖。暮即梅横岭，晴宜月满岑。一帘增皎洁，环堵澹萧森。轻笑麻衣襞，融惊汗粉淋。染岚飞白重，叠幅米家临。盆石聊拈景，壶冰未喻心。含毫花乍坠，得句酒频斟。写后霜流字，涛笺颤冷金。
雪霁出郊
作者：彭孙贻
朝代：明
体裁：七言律诗

芒鞋札札残雪凝，街鼓追游各分朋。日高灯市霜满地，人踏板桥天无冰。喜晴归犊曝阡术，得雨林蔬圻隰塍。近城斜阳在渔网，笑问得鱼曾未曾。
雪霁归渡浙江
作者：彭孙贻
朝代：明
体裁：古风

雪霁风亦止，千里横江烟。江风出海门，一碧低远天。布帆曝日影，蓬脚立长年。亭午天无风，客子呼下船。皎皎两岸山，万叠素屏连。远势来天目，南龙白蜿蜒。沙碛人点点，鸦鹭下枯田。千家所鳞次，匹练络井□。击汰叹奇绝，披裘还叩舷。虽觉毛骨寒，犹赖浊酒贤。舣舟问旅食，僮仆正流涎。
雪霁郊行
作者：彭孙贻
朝代：明
体裁：五言排律

霁色层城白，西风万木斜。冲寒携蜡屐，出郭问梅花。古寺如山径，行吟到水涯。池光摇粉堞，朔气逼胡笳。冰合鱼窥网，天低雁聚沙。积阴凝广斥，野火发枯槎。兴尽归途月，栖迟薄暮鸦。不知烟市暝，重访卖浆家。
雷
作者：彭孙贻
朝代：明
体裁：五言律诗

疾雷檐雨过，翻纸湿楸枰。空宇沉冥动，川原战斗生。伏虺翻暗壁，残蜃敛春城。昨种南墙竹，龙孙定巳成。
雷峰废塔
作者：彭孙贻
朝代：明
体裁：五言律诗

清池沉倒影，僧指是雷峰。松暗忘亭午，秋阴报晚钟。放生鱼听偈，碓楮水随舂。欲识西来意，芒鞋及短筇。
雷泽
作者：彭孙贻
朝代：明
体裁：五言律诗

石濑群流汇，人传古帝渔。暑云凝树湿，沙日抱潭虚。归电龙收雨，空梁鹳伺鱼。舜祠樵牧外，荒草没柴车。
雷港
作者：彭孙贻
朝代：明
体裁：五言绝句

久客乡音改，还家鬓发疏。应凭小池雁，为寄大雷书。
雷雨上万安城南第十八滩
作者：彭孙贻
朝代：明
体裁：古风

未上十八滩，无雷长震荡。入滩挟暮雨，不闻雷在上。喧豗壁立中，万险集奔浪。溪声与篙力，莫敌孤蓬壮。上滩如上山，悬流陡寻丈。轻帆平掠波，燕尾游丝飏。平生慕远游，此行多感怆。悠悠东南流，英雄日凋丧。文沙沉雁字，奇峰捲龙状。回首鱼梁城，山鬼窥乘障。滩寒短蓑冷，添衣禦秋瘴。
雾
作者：彭孙贻
朝代：明
体裁：五言律诗

苦雾荒城白，秋山十里阴。戎戎江市暗，翳翳竹堂深。霁色低林景，晨光积鸟音。天涯有羁客，愁绝捣衣砧。
雾中望硖石
作者：彭孙贻
朝代：明
体裁：五言律诗

野寺钟声裹，溟濛过硖川。河流穿树影，山色抱人烟。薄雾晨鸡湿，低篷细雨眠。萧条人意冷，竹木较犹贤。
霜天晓角·卖花用竹山摘花韵
作者：彭孙贻
朝代：明
体裁：词

睡起煎茶，听低声卖花。留住卖花人问，红杏下、是谁家。儿家，花肯赊，却怜花瘦些。花瘦关卿何事，且插朵、玉搔斜。
霜降前夕逢重九同诸弟醵饮
作者：彭孙贻
朝代：明
体裁：七言律诗

倦游风雨若为欢，丛菊芳樽坐夜阑。自有白衣传酒至，不愁青女降霜寒。孤花老圃柴门冷，大卤高天海色残。遍插茱萸伤短鬓，沉吟今日向君看。
露筋祠下作
作者：彭孙贻
朝代：明
体裁：七言律诗

白鸟千村遍野塘，露筋祠下水茫茫。一江明月流环玦，夹岸青山绕画墙。天入射阳淮泗合，草深甓社芰荷长。无人过此题黄绢，空向清溪祀女郎。
露筋祠次韵
作者：彭孙贻
朝代：明
体裁：五言律诗

白鸟清流上，人传烈女祠。菰蒲夹洲渚，江海断天垂。屈戍交疏殿，幸夷结桂旗。蘋香动雷雨，山鬼恍然疑。
青州客
作者：彭孙贻
朝代：明
体裁：古风

晨行山阳县，道逢鬻梨客。云从青州来，言过历山泽。破垣老妪坐烧麦，留言前岁满兵入。历山城高高比天，寇来掘濠濠身坚。城门自开兵不战，血山红草无人烟。满兵残忍喜刀剑，婴儿贯槊悬旗巅。朱门零落鸟啄屋，宫人流泣雨红绵。百年都会为墟社，德王披发牵大马。满兵虽去城无垣，白骨满市人少存。德王写书寄归雁，指血啮尽沙中痕。至今官衙止茅舍，白杨作柱芦为门。我闻客言三叹息，昔游曾忆泰山侧。琅琊麦青青，禾黍高五尺。旅店肥羊胡韭香，千树枣花官路直。邮亭伎儿高髻舞，红裙留客鸦翎黑。眼中城阙已黄泥，荒莱千里无东西。君王神圣兵不息，山川满目荆榛迷。道傍客去回马蹄，怅望落日沉鸡栖。
青州柿
作者：彭孙贻
朝代：明
体裁：五言律诗

殷红朱杮美，清沁冷中焦。华盖流寒液，蜂脾过蜜饶。君迁形逊劣，司马渴应消。赢得儿童闹，冰霜索更骄。
青梅
作者：彭孙贻
朝代：明
体裁：五言律诗

摘翠千林下，流涎啖自骄。梦回闻亦醒，酒渴望应消。龋齿宫商叶，门风措大饶。山中女醯少，盐豉赖君调。
青楼曲·其一
作者：彭孙贻
朝代：明
体裁：七言绝句

高楼却对浣花溪，窈窕花深月易低。何处门前堪系马，乳鸦新柳一行齐。
青楼曲·其二
作者：彭孙贻
朝代：明
体裁：七言绝句

急管繁弦代酒筹，酒酣频整玉搔头。少年欢剧浑难醉，手拨琵琶满座愁。
青楼曲二首·其一
作者：彭孙贻
朝代：明
体裁：七言绝句

青楼日暮按红牙，急管催花月未斜。莫唱关山杨柳曲，应知荡子不思家。
青楼曲二首·其二
作者：彭孙贻
朝代：明
体裁：七言绝句

花落胡姬上酒楼，商歌一曲古梁州。不知江上三年别，却道娇歌易白头。
青溪
作者：彭孙贻
朝代：明
体裁：五言律诗

青溪一片月，无复小姑祠。社雨神弦湿，清歌子夜时。山风坠乌桕，江路发蔷蘼。采得幽花返，何因寄所思。
青溪小姑曲
作者：彭孙贻
朝代：明
体裁：乐府曲辞

白石隔青溪，小姑长独卧。彩虹可作梁，青溪不可度。
韩信钓台和商隐
作者：彭孙贻
朝代：明
体裁：五言律诗

信也垂竿日，栖迟楚水端。一朝云雨合，四海大风寒。黄绮终逃汉，留侯自报韩。功成嗟去晚，千古叹才难。
韩明寺竹楼
作者：彭孙贻
朝代：明
体裁：五言律诗

野庙知何代，山僧说魏公。人烟半村树，鸟语一溪风。深草寺门古，夕阳归棹红。荒凉无可咏，独啸竹林中。
项氏旧山
作者：彭孙贻
朝代：明
体裁：七言律诗

窈窕名园锁碧湾，苍藤依旧护柴关。五峰巧障回环水，片石能分向背山。乱竹烟鬟寒漠漠，古松鳞甲藓斑斑。亦知城市兵戈满，乘兴探幽日往还。
顾况书台
作者：彭孙贻
朝代：明
体裁：五言律诗

华阳有真隐，曾此卜居来。古宅惟流水，閒门自绿苔。鸟啼千嶂暝，春至百花开。不改双峰色，寒烟满石台。
顾况横山故居十五韵和衲山上人
作者：彭孙贻
朝代：明
体裁：七言排律

著作千秋迹杳茫，横山故宅半荒凉。双峰北绕青林出，长水东流紫硖傍。古径独埋莎草没，閒门乱发野棠香。笛惊归犊人回首，春恼啼鹃客断肠。画里白云全接汉，沟前红叶想经唐。樵歌入谷传新响，枳棘成丛冠众芳。舞袖祗馀蚕妇艳，吐茵宁睹酒徒狂。离离旅谷栖残陇，黯黯戎葵向太阳。未见隐鳞潜一壑，忽看羁鸟任高翔。苍精尚吠穿花犬，牧竖时驱化石羊。平楚四围低广漠，寒芜万里积回塘。眼中风月凭谁主，到处烟波老是乡。
顾生买妾赋四绝句嘲之·其一
作者：彭孙贻
朝代：明
体裁：五言绝句

钱刀故所轻，黄金将买妾。画得新眉长，虎头故痴绝。
顾生买妾赋四绝句嘲之·其三
作者：彭孙贻
朝代：明
体裁：五言绝句

玉壶浸梅花，为郎治春酒。冰心故映玉，原是顾家妇。
顾生买妾赋四绝句嘲之·其二
作者：彭孙贻
朝代：明
体裁：五言绝句

晨起拜大家，向夜拜新月。堂前人不闻，风吹徒切切。
顾生买妾赋四绝句嘲之·其四
作者：彭孙贻
朝代：明
体裁：五言绝句

春宵易可怜，可怜复谁媚。催欢且早起，今夜昏时睡。
顾绣大士歌
作者：彭孙贻
朝代：明
体裁：古风

夜静新绡云月香，古莲中士西氎裳。剪天一幅海杳渺，经声水底鲛居小。佛心秋雨同悲凉，慈竹垂眉啼䇢篁。大瓶洗潮贮花雨，三丝四丝柳鹅黄。其上美美月一方，傍炤龙女颜海棠。歌儿绮语雪衣瘦，百八珠盘溜红豆。人非人等浪堵墙，天吴听呗耳如兽。展轴我眼莲花荧，诗情敛谑庄五形。硕添画中侍清磬，綵灰咒笔写鬼星。居然妙手疑仙灵，良久始觉非丹青。云间顾生春在指，非春刺花花亦语。凝眸人更语于花，古先生貌姬秾李。山心水心入秋里，吴绫云活生清绮。䉣生花鸟春无功，□茧蚕为舍身女。白描满月金巍巍，圆围届线天容开。镜光万发思不乱，螺浮细入慈云堆。狂花病叶眠秋雪，何肉周妻梦□蝶。妖艳词深悟禅悦，粉金笺注香奁亵。空肠幻手挑妙华，苏晋斋头悉茗斜。一花一姝忏香业，鳏石梅能说法，我句绣心心绣佛。万品心丝皎寒月，文殊赏外鸡檀爇。
顾逋翁读书台
作者：彭孙贻
朝代：明
体裁：五言律诗

荒山惟鸟迹，何处读书台。闻道双峰近，当年故宅开。杂花丛涧户，古甓有苍苔。惆怅斯人往，閒云自去来。
频蒲果
作者：彭孙贻
朝代：明
体裁：五言律诗

东北称佳果，频蒲品独先。林禽惊猥璅，桃核愧缠绵。淡翠松无质，微赪莹更妍。色香俱不著，风味觉天然。
颖川侯祠
作者：彭孙贻
朝代：明
体裁：七言律诗

群山映带锁高城，处处台隍祀灌婴。阴殿鬼工扶刻桷，虚堂画粉剥题名。千寻古树凌烟直，一郡寒江过雨清。知是羁人怨摇落，白云红叶太无情。
题仇英画文皇便桥盟突厥图
作者：彭孙贻
朝代：明
体裁：古风

钱塘戴进画人物，顾陆张吴相驱驰。仇英继之更入妙，欲与造化争豪釐。君家高堂之素壁，风烟漠漠气忽殊。何来千乘及万骑，云屯雾集于座隅。当时□英笔汹涌，手辟混合开华夷。虬�英雄十八子，新受单于台上玺。群雄尽㱲二郎手，阴山两雏心未死。泾阳平抉塞垣入，百万铁蹄嘶突兀。长安摇动日昏黄，羽林彍骑无颜色。玄武门开六飞出，六骑如龙一龙赤。隔河立马呼颉利，两雄服雌骄不得。拳毛騧上真天人，以鼠遇虎首莫伸。咸阳城西日五色，其气云物皆龙文。须臾便桥刑白马，西开潼关水东下。可汗稽颡赞普伏，猬缩胡髯若瘖哑。六军严阵刃有霜，鸾旗徐动文龙长。却驷御辇还明堂，英公卫公咸珥珰。将军无战空腾装，立捲驼帐归穹荒。风沙一洗见灞浐，髣髴皎日昭陵傍。我来观此图，微茫穷目力。踏君长几缘君壁，三日卧观泪侵臆。君不见宫车蛮府夜郎西，吐蕃遮陇箐狖啼。蜀天空流杜宇血，冬青不掩诸陵泥。谁为百王重雪耻，阴山直拓无撑犁。
题仇英画文皇便桥盟突厥图
作者：彭孙贻
朝代：明
体裁：古风

钱塘戴进画人物，顾陆张吴相驱驰。仇英继之更入妙，欲与造化争豪釐。君家高堂之素壁，风烟漠漠气忽殊。何来千乘及万骑，云屯雾集于座隅。当时□英笔汹涌，手辟混合开华夷。虬𩑺英雄十八子，新受单于台上玺。群雄尽㱲二郎手，阴山两雏心未死。泾阳平抉塞垣入，百万铁蹄嘶突兀。长安摇动日昏黄，羽林彍骑无颜色。玄武门开六飞出，六骑如龙一龙赤。隔河立马呼颉利，两雄服雌骄不得。拳毛騧上真天人，以鼠遇虎首莫伸。咸阳城西日五色，其气云物皆龙文。须臾便桥刑白马，西开潼关水东下。可汗稽颡赞普伏，猬缩胡髯若瘖哑。六军严阵刃有霜，鸾旗徐动文龙长。却驷御辇还明堂，英公卫公咸珥珰。将军无战空腾装，立捲驼帐归穹荒。风沙一洗见灞浐，髣髴皎日昭陵傍。我来观此图，微茫穷目力。踏君长几缘君壁，三日卧观泪侵臆。君不见宫车蛮府夜郎西，吐蕃遮陇箐狖啼。蜀天空流杜宇血，冬青不掩诸陵泥。谁为百王重雪耻，阴山直拓无撑犁。
题伯载画册二首·其一
作者：彭孙贻
朝代：明
体裁：七言绝句

与君爱弟曾同宿，起听湖头傍晓钟。感怆故人图画句，十年不到最高峰。
题伯载画册二首·其二
作者：彭孙贻
朝代：明
体裁：七言绝句

风流公子长斋久，日日摊书不下楼。莫向邻家乞馀沈，只今谁许卖浆游。
题伯载画册二首昔游蒲亭�舍有甘蕉数株风雨凄其颇增乡思还山之后久废人事蕉窗夜卧风雨如昔忽忆旅游因成二绝·其一
作者：彭孙贻
朝代：明
体裁：七言绝句

三年留滞客江州，雨滴芭蕉动旅愁。今日空斋风更雨，可能无忆石门秋。
题周行右军笼鹅图
作者：彭孙贻
朝代：明
体裁：古风

周郎家无半石黍，日日丹青弄毫楮。可怜脱粟向老亲，妙笔空留满绡纻。张萱图画巳尘埃，右军生面为重开。会嵇誓墓久不出，恶用鹢鹢者为哉。山阴道士今何往，不见鹅池流漭沆。当年曾访若邪溪，髣髴高贤馀想像。归来小茧拓黄庭，细书潦倒涂苍蝇。不如攫取蕺山扇，怀袖清风拂纸屏。
题周行画幛八首·其一
作者：彭孙贻
朝代：明
体裁：五言绝句

明月上空阔，群山收晚容。水云何处起，又没两三峰。
题周行画幛八首·其七
作者：彭孙贻
朝代：明
体裁：五言绝句

欲雨众峰改，空江屯湿烟。前村邪许过，知是石湖船。
题周行画幛八首·其三
作者：彭孙贻
朝代：明
体裁：五言绝句

茅屋枕流水，孤山隐士家。故人今在否，应出探梅花。
题周行画幛八首·其二
作者：彭孙贻
朝代：明
体裁：五言绝句

秋山泻寒泉，红树映空谷。喜无俗人来，閒把道书读。
题周行画幛八首·其五
作者：彭孙贻
朝代：明
体裁：五言绝句

茅亭无人行，苍苍向山路。招隐倘寻余，记取溪头树。
题周行画幛八首·其八
作者：彭孙贻
朝代：明
体裁：五言绝句

屋角乱山青，一夜苍然白。此中高卧人，柴门关十日。
题周行画幛八首·其六
作者：彭孙贻
朝代：明
体裁：五言绝句

东风吹垂杨，逆水上渔步。相约醉桃花，轻舟不得度。
题周行画幛八首·其四
作者：彭孙贻
朝代：明
体裁：五言绝句

经旬不出户，日夕对高林。何人识孤往，寂寂无弦琴。
题崇福庵惠生僧院壁·其一
作者：彭孙贻
朝代：明
体裁：五言绝句

踏青遍郊原，聊为春光住。山僧笑相逢，你且吃茶去。
题崇福庵惠生僧院壁·其三
作者：彭孙贻
朝代：明
体裁：五言绝句

今岁春光好，桃花撩乱开。去年避雨处，屐齿在苍苔。
题崇福庵惠生僧院壁·其二
作者：彭孙贻
朝代：明
体裁：五言绝句

石鼎发茶香，斋厨笋初熟。明朝山雨来，减却半林绿。
题崇福庵惠生僧院壁·其四
作者：彭孙贻
朝代：明
体裁：五言绝句

几度过僧院，山窗未有诗。当轩忽相忆，窗外有辛夷。
题师陶阁
作者：彭孙贻
朝代：明
体裁：七言律诗

布帘城曲枕疏楼，坐拥紫桑半卷游。寂寞寒花温鹤絮，风尘人事罢渔钩。茅堂高寄馀双眼，短剑哀鸣已十秋。且复孤吟随燕雀，青山白榻卧黔娄。
题幼玉从姑菱月楼
作者：彭孙贻
朝代：明
体裁：七言律诗

远近诸山入倚楼，寒花面面落帘钩。蛟门蜃起春阴合，天目云归宿雨收。白雪故催群从和，青溪长奉小姑游。无须向夕开明镜，夜夜晴窗傍斗牛。
题张懋画
作者：彭孙贻
朝代：明
体裁：七言绝句

夜合花开照石榴，翠禽枝上唤山鸠。当年谁解诗中画，长日幽窗伴白头。
题张远画扇头二乔观书图
作者：彭孙贻
朝代：明
体裁：古风

赤乌未来白虎噬，长沙猘儿渡江至。共惊国色随桥公，却笑高台舞歌伎。孙郎周郎俱杰出，小者归瑜大者策。英雄夫婿娘子军，江东谋士空如云。不须挟䇲向帷幄，帐头早巳成三分。僧繇妙笔传人物，二乔一顾皆超越。指掌曹刘羽扇中，动摇怀袖东风发。君不见短下小儿徒自雄，鸷妹犹事大耳翁。虎女焉能配鼠子，不如丑妇从伏龙。
题当湖马太常澹真遗事后
作者：彭孙贻
朝代：明
体裁：古风

神祖长御宇，久未锡桐封。群臣翼东朝，谓有夹日功。何来奋推儿，狂吠惊潜龙。二圣实慈孝，众寖疑西宫。一时画地吏，聚讼摇椒风。虽愧留侯谋，或谅荀息忠。黄衣御未央，天听自从容。疾雷震柱下，所奏触重瞳。讵意漆室忧，几作碧血虹。全生谏臣老，咸叹帝德隆。谁知执法者，当日仗马公。四皓羽翼成，一厄龙蛇穷。青山埋白骨，万古东湖东。信史长不灭，隐隐表孤衷。
题彭祖观井图表弟方二御盈斗室止寻丈斋后有脩竹百竿菊百馀本诣之寻菊主人他出拜母为启仓琅得看菊留题壁
作者：彭孙贻
朝代：明
体裁：古风

之子美游衍，幽栖结草庐。当阶富卉物，花密竹扶疏。寻菊一访君，君行更焉如。拜母为启□，落英绕庭除。北牖千琅玕，青寒逼人裾。万菊斗黄紫，素菊妍有馀。秋深霜未零，露重皓景舒。亭亭群艳外，独照隐沦居。白衣肯相乞，㭙筐躬荷锄。
题徐歌所画红拂伎·其一
作者：彭孙贻
朝代：明
体裁：七言绝句

天人窈窕画堂中，巳辨微时李卫公。画得蛾眉有高下，不知何处识英雄。
题徐歌所画红拂伎·其二
作者：彭孙贻
朝代：明
体裁：七言绝句

素面朱衣强自扶，传宣盗得令公符。夜行莫更持红拂，若个乌纱是丈夫。
题忘忧劲节图为吴门袁节母寿
作者：彭孙贻
朝代：明
体裁：古风

堂前萱草花，莫解堂下忧。百卉向冬悴，孤松为谁留。昔时青阳别之子，摧挫冰心寒不死。西风凛烈七十霜，宜男草长过人长。可怜佩尽忘忧草，赢得朱颜未霜老。袁家土室今何如，身将隐矣又焉之。子能如是偕子隐，今日浮荣止朝菌。为歌南山貌此图，耻受秦官五大夫。
题扬子江干旅壁
作者：彭孙贻
朝代：明
体裁：古风

晨行远望润州道，江上诸山插晴昊。十年清梦落金焦，今日披衣欲颠倒。远见好山如故人，相看为我开怀抱。我今万里入南天，江花海燕愁中老。负担踯躅髀裹疮，平头为我拂胡床。入门僵仆血流踵，强起看题理药囊。两楹旅店一茅屋，板屋芦扉乱芽矗。麦饭瓯沾胡韭香，马矢烟迷仆人目。轰腾白鸟入絺帷，枕上蚊雷间丝竹。病夫独坐情怀恶，索酒开瓶问杯杓。清斋无复论鲑菜，入市宁须买鱼错。倾壶不尽山雨来，卧对江云纷漠漠。
题揽芳轩扶桑
作者：彭孙贻
朝代：明
体裁：七言律诗

分得閒花闽海头，名园曾共竹林游。池塘燕去楼台冷，萝薜门深画幛收。傍砌素英流绛雪，晞阳初旭上丹丘。书床茗碗俱零落，瓜蔓东篱识故侯。
题斋壁
作者：彭孙贻
朝代：明
体裁：七言绝句

胆瓶棐几坐清幽，满屋梅花绕案头。纸帐独眠心似水，谁家春思在高楼。
题明皇出游图
作者：彭孙贻
朝代：明
体裁：古风

画马虽瘦筋骨雄，二十馀骑无一同。其中拳毛更奇绝，天人与马皆赤龙。风流天子真英傥，拨乱雄心仍跌荡。五王联骑打毬回，将相横稍随鞠杖。瑰姿秀鬣容质奇，凤咽麟章兀高颡。韩干画本今已无，近代承旨亦绝殊。昔藏子昂二散马，磊落斯图踰作者。滇人黄谷张远师，远今人物良胜之。世人不识神骏骨，空觅海上虬龙姿。骊黄灭没谁方驾，千里风沙出毫下。贻诗如画画有神，不须伯乐应增价。
题朱使君故祠
作者：彭孙贻
朝代：明
体裁：七言律诗

使君遗庙海云横，膏雨当时遍海城。今日野棠眠屃赑，故祠移主傍柴荆。襄阳碑坠河山改，畏垒堂空燕雀争。何处詶恩数行泪，独怜马援有门生。
题桃源图
作者：彭孙贻
朝代：明
体裁：七言绝句

山中甲子几多时，鸡犬桃花那得知。不信兴亡秦汉事，痴騃两个吕家儿。
题武塘梅花道人墓
作者：彭孙贻
朝代：明
体裁：古风

元氏弋九有，不能网斯人。污世无岩穴，桃源路已湮。烟云师造化，山水开天真。胡沙自漠漠，丘壑长清新。吴兴帝室儿，风流秀绝伦。奈何王孙草，渍墨燕土尘。道人散发卧，大虏不得臣。逸气横笔墨，万象蓎然陈。一缣落人间，天府争见珍。邈彼物外踪，黄垆讵沉沦。月照魏塘白，古骨蜕幽贞。至今风雪窟，独枕寒花春。
题画
作者：彭孙贻
朝代：明
体裁：七言绝句

滩头仄网小鱼鲜，短棹开船月半肩。断岍横山相对出，空江渔火少人烟。
题画九节兰
作者：彭孙贻
朝代：明
体裁：五言绝句

国香隐空山，长与世芬绝。不伍草莽中，谁人识高节。
题画兰
作者：彭孙贻
朝代：明
体裁：五言绝句

众芳各自媚，惟兰傲幽独。与世谁相知，奇石与古木。
题画小景
作者：彭孙贻
朝代：明
体裁：古风

避世无岩穴，豺虎吠柴关。桃源苦未深，况此肤寸山。野鹿思长林，高人乐茅菅。安得壶公壶，携跳离尘寰。聊写一拳石，置我怀袖间。踊身入图画，深樾啸潺湲。
题画幽兰竹木磐石流水
作者：彭孙贻
朝代：明
体裁：五言绝句

幽兰在空谷，托根竹木林。高山与流水，何患无知音。
题画渔父
作者：彭孙贻
朝代：明
体裁：五言绝句

钓得箬䈎鱼，持归木兰桨。大雪满千山，空江绝来往。
题画赠僧·其一
作者：彭孙贻
朝代：明
体裁：五言绝句

茅茨自一村，竹柏秀而雅。溪深宜有鱼，不见垂纶者。
题画赠僧·其七
作者：彭孙贻
朝代：明
体裁：五言绝句

青松作门扉，白石横几榻。何人叩隐居，秋林卧荒栅。
题画赠僧·其三
作者：彭孙贻
朝代：明
体裁：五言绝句

山居便行药，草木乱香味。不因山雨来，时时见云气。
题画赠僧·其二
作者：彭孙贻
朝代：明
体裁：五言绝句

空山四无人，人迹生莓苔。谁欤避世子，入此山中来。
题画赠僧·其五
作者：彭孙贻
朝代：明
体裁：五言绝句

寂历众山响，泉声如有闻。茅亭枕流水，诵我冰雪文。
题画赠僧·其八
作者：彭孙贻
朝代：明
体裁：五言绝句

终岁在城市，日夕怀秋山。为问幽居者，看云可已还。
题画赠僧·其六
作者：彭孙贻
朝代：明
体裁：五言绝句

抱琴深樾里，读书清溪上。君看城市中，红尘深十丈。
题画赠僧·其四
作者：彭孙贻
朝代：明
体裁：五言绝句

白云在山上，流水在屋下。此中自有人，请回俗士驾。
题画马歌为盛葵园
作者：彭孙贻
朝代：明
体裁：古风

韩干画马不可见，千年腐素随飞电。近代承旨亦绝伦，时见骐驎腾匹练。君家二马鬉连拳，青虬白鹄俱翩翩。迩来画手争得似，神姿俊绝其龙眠。可怜妙画无识者，耳食徒知韩干马。当时已逊曹将军，何处丹青尚有贞。宣和御府落穷塞，睿思印记居然在。山堂开卷风凄凄，霜毫欲动踣铁蹄。怜君自是前支遁，向人往往誇神骏。昔余藏得古龙媒，吴兴神品图忽雷。垂鬃敛鬣志閒暇，超忽千里无纤埃。乱离神物随变化，看图却忆当时画。借余三日悬斋中，为君洗涤伧父踪。定知剪拂感知己，壁间夜吼双毛龙。
题百子斗蟋蟀图
作者：彭孙贻
朝代：明
体裁：七言绝句

草根秋老乱虫催，百子池头共戏来。莫漫雕盆誇胜具，半閒丞相早朝回。
题监门郑司法读书台·其一
作者：彭孙贻
朝代：明
体裁：五言律诗

安上门前泪，咨嗟动至尊。罢官时相意，不死自君恩。苦竹幽篁直，书台鸟迹繁。惟馀宋时月，清照满江村。
题监门郑司法读书台·其二
作者：彭孙贻
朝代：明
体裁：五言律诗

慷慨监门奏，君王不忍看。空劳正人助，岂为逐臣宽。谏苑传图画，台郎愧法冠。半山亭不远，杜宇报春残。
题瞿庵璧
作者：彭孙贻
朝代：明
体裁：古风

上人筑精舍，于城之北澨。地不盈数趾，室无十笏宽。云何去广众，而就此岑寂。师云僧何心，偶来此幽阒。我闻大觉者，胸有常寂镜。耳轮接亿声，如风过万籁。风过籁亦息，了不留一响。若欲避嚣去，心不能忘嚣。虽在鼻观中，耳作车马喧。虽己面璧久，背若鸦雀鸣。师闻既微笑，良之为余言。欲言既忘言，兹理余为陈。师无避嚣心，亦无爱寂想。若云此寂地，此岂无嚣者。焉啼风动树，跳鱼跃蛤声。落叶如人行，种种不能息。皆有纷嚣音，若云畏彼嚣。我有大寂处，疾雷漂华山。塞耳根不闻，烈火烧大地。目闭无一见，湛然常在心。随地无不可，况我身己幻。聊复寄此居，既巳作幻观，亦复任诸有。在昔瞿昙氏，称为释氏师。大道无一有，无有即无佛。无佛佛非无，无无佛自在。指身即见佛，指庵佛亦存。名之曰瞿庵，庵为小歇脚。我为天蘧庐，庵还托我宿。无我亦无庵，乃入非想地。此理我难陈，以问瞿上人。
题禾水旅壁
作者：彭孙贻
朝代：明
体裁：七言律诗

塔影临流锁石幢，凭阑烟树散当窗。危桥古渡虹千尺，平野青天鸟一双。废垒无人花自发，愁眠多梦酒难降。夜寒铃柝空相语，船火孤村吠小厖。
题箑·其一
作者：彭孙贻
朝代：明
体裁：五言绝句

一朵两朵云，三株四株树。忆昔在空山，落叶无人处。
题箑·其二
作者：彭孙贻
朝代：明
体裁：五言绝句

昔我游澄江，江清似无水。今君画寒流，见水不见纸。
题薛素画梅·其一
作者：彭孙贻
朝代：明
体裁：七言绝句

淡墨含情手自栽，水仙花畔古梅开。纸窗明月西楼下，想见当年薛夜来。
题薛素画梅·其二
作者：彭孙贻
朝代：明
体裁：七言绝句

曾到孤山隐士家，美人清梦满天涯。薜涛手迹今零落，落尽窗梅一树花。
题金山佛印禅居
作者：彭孙贻
朝代：明
体裁：七言绝句

山僧已去石堂存，欲上峰头问了元。木落天空无一字，寥寥海月印江痕。
题阙
作者：彭孙贻
朝代：明
体裁：五言排律

□□□□□，□□□□□。□□□□□，□□□□□。□□方论赦，吉网幸无牵。从此冥鸿逝，犹闻唳鹤还。馀生尉朋旧，与尔共逃禅。
题阙
作者：彭孙贻
朝代：明
体裁：五言排律

□□□□□，□□□七闽。巳知炎鼎坠，未忍帝图屯。杜宇终思蜀，留侯莫报秦。鸟啼燕市雨，花落赣江春。丞相祠堂古，干戈俎豆湮。虫缘旧蝉冕，竹坼坏龙鳞。往事悲仁考，湖西故使臣。哀歌吟正气，力战却胡尘。一死公何愧，千秋更有人。零丁今日事，炎午复谁论。天地渍笳合，山河战鼓频。此邦黄鸟尽，入粤□猿宾。再拜沾泥土，低头垫角巾。还寻谢皋羽，同吊越溪滨。
题阙
作者：彭孙贻
朝代：明
体裁：古风

然脐胡儿登汉殿，西京宫阙随飞电。几人吊古入深榛，拾得寒�出炎甸。何来巧匠镌遗埵，深凿陂陁黑云堕。受沈疑沾儒溺流，陶形尚带秦坑火。当年研宝落江南，珍重米家海岳庵。空闻端溪龙尾贵，锢取重泉什袭函。咸阳巳灰原庙改，此瓦居然阅千载。铿然苍璧鸣环玦，莹若玄夷吐光彩。陇西公子所见遗，晴窗泼墨云与俱。沂翁铭之坡老赞，一字百缣未足奇。小儿家鸡慕野䳱，卵汁瓦棺徒尔为。萧亝舐笔寻遗制，彷佛炎刘存壮丽。未泐经营萧相功，已濡黯淡铜人泪。兴亡千古事难齐，何限苍苔剥旧题。试看未央荒址外，更无雍畤一丸泥。
题阙
作者：彭孙贻
朝代：明
体裁：古风

然脐胡儿登汉殿，西京宫阙随飞电。几人吊古入深榛，拾得寒𦉊出炎甸。何来巧匠镌遗埵，深凿陂陁黑云堕。受沈疑沾儒溺流，陶形尚带秦坑火。当年研宝落江南，珍重米家海岳庵。空闻端溪龙尾贵，锢取重泉什袭函。咸阳巳灰原庙改，此瓦居然阅千载。铿然苍璧鸣环玦，莹若玄夷吐光彩。陇西公子所见遗，晴窗泼墨云与俱。沂翁铭之坡老赞，一字百缣未足奇。小儿家鸡慕野䳱，卵汁瓦棺徒尔为。萧亝舐笔寻遗制，彷佛炎刘存壮丽。未泐经营萧相功，已濡黯淡铜人泪。兴亡千古事难齐，何限苍苔剥旧题。试看未央荒址外，更无雍畤一丸泥。
题雪舟
作者：彭孙贻
朝代：明
体裁：古风

昔我买渔竿，垂纶信烟水。三年婴世网，风蓑挂檐尾。相寻幽斋启，一笑见吾子。斗室同扁舟，烟波在屋里。虚窗皓然白，见雪不见纸。良久茶烟生，溟濛湿云起。秋梧风翏翏，如坐布帆㡳。已疑入剡川，竹杖胡在此。昔贤留斯堂，水竹尚清绮。俯仰千古胸，卧游万山履。澄观半榻上，了无一可喜。道书置床头，素琴横石几。何须枕清流，沤鸟乃我侣。寄语前村渔，此中吾老矣。
题鲁庵画
作者：彭孙贻
朝代：明
体裁：七言绝句

昔年采石矶头泊，江上馀霞正晚晴。追忆旧游如画里，分明梦到石头城。
题黄谷仙人壶卢浮海图
作者：彭孙贻
朝代：明
体裁：古风

滇黄谷死十馀载，人物妙理无人传。我开废箧得此画，展轴未半先飘然。尘坌触去海色起，袋上茫茫成万里。笔所不到皆波涛，汹洞胡为在屋里。二人出没波中流，共踏大瓠同浮舟。天风萧萧发覆耳，铁笛下有蛟龙虬。大瓠半没人不动，非仙那得轻于鸥。人间画手徒突兀，俗笔焉知尘外物。布袍赤脚头鬅鬙，五岳姿形隐神骨。天炎挥汗卧空斋，对此形神已超越。先朝大手吴小仙，枯毫焦墨拳虺蚺。笔端波磔合草圣，此意冥默谁能参。人间粉墨空肉好，此画此人埋宿草。当时落纸换酒钱，今日破缣犹见宝。我家海滨同此图，东面而望隐隐岱舆员峤及方壶。去年有客采药返，赠我如瓮三葫芦。欲寻黄谷画我于其侧，上世人不识，指是拾虷海上卢敖徒。吁嗟黄谷今已无。
风兰
作者：彭孙贻
朝代：明
体裁：七言律诗

香草罗娑网户看，不须种玉楚江干。移来棐几云根湿，挂傍疏帘竹影残。作佩萧萧吹带绿，鸣琴瑟瑟入松寒。月明悬向床头卧，一夜清芬枕簟宽。
风阻湖口
作者：彭孙贻
朝代：明
体裁：七言绝句

万里孤舟下碧天，归心先度雁行前。东风不住东流水，只阻吴头楚尾船。
风雨泊博望山 通 似楚王宫北之调但 重耳
作者：彭孙贻
朝代：明
体裁：七言律诗

石尤吹雁坠沙村，博望山横带雨痕。千里白云来地肺，一江飞霰锁天门。流人旅食依烽火，残岁他乡入酒樽。归去非关忆三径，湘君泪尽赋招魂。
飞来峰
作者：彭孙贻
朝代：明
体裁：七言律诗

群山窈窕滞孤筇，何处飞来更此峰。阴洞蒸云偏作乳，响泉鸣涧不闻钟。云根秀扷三天掌，石罅泥蟠万岁松。只尺琅嬛疑有路，异书将梜问痴龙。
飞来峰涧下
作者：彭孙贻
朝代：明
体裁：古风

近涧人已寒，青山抱红寺。閒云打山钟，白云领幽事。得泉烟亦活，妙茗僧堪醉。经声穿淡云，古拂坐幽翠。啖花鱼影明，趺树猿心睡。游情觉日佳，意远忘花媚。只此断炎敲，清凉□无嗜。
飞龙篇
作者：彭孙贻
朝代：明
体裁：乐府曲辞

海为百谷王，龙也万鳞长。以气相吞吐，二仪为震荡。马嗥弹丸土，大泽环其东。祖龙此来游，遗庙荒山空。精灵发幽蛰，一怒裂群雄。崩天迸厓罅，出穴驱丰隆。随爪巨槎拔，噏呼风转蓬。长樯并海行，淖作当湖穴。千蜃之所都，百雉浮蚁垤。忽焉巨浸至，疑有地维挈。鱼虾游县门，帆桨入城闑。乾坤倏浑沌，东南尽洪波。朱鳞奋赤霄，慑伏蛟鼋鼍。偃仆僵山精，陵阿且颓陁。陆沉嗟九有，龙兮奈尔何。
食枇杷口占·其一
作者：彭孙贻
朝代：明
体裁：七言绝句

雕盘带露摘枇杷，翠滴金丸溅齿牙。却忆寒林閒煮茗，僧房共对款冬花。
食枇杷口占·其二
作者：彭孙贻
朝代：明
体裁：七言绝句

卢橘参差满上林，南风摘尽一园金。当时避暑同游客，只有哀蝉镇日吟。
饭茨菰岭下
作者：彭孙贻
朝代：明
体裁：古风

群山赴海昏，槎枒入虎吻。日行万峰巅，豁达了无蕴。舆人汗流踵，屡憩忘远近。幸逢前峰雨，昨已洗尘坋。茨菰岭下路，芳草细絪缊。紫沙繁杂英，娇花类蠲忿。佳人在幽谷，嫣然见红粉。人生寡所营，荣落看朝槿。胡为困行役，劳生速杯堇。去矣归草堂，南山誓终隐。
饮吴兴新茶作
作者：彭孙贻
朝代：明
体裁：六言诗

雨后庭前新绿，雨前庙后新茶。石鼎竹炉三沸，笔床书卷五车。閒谱花师鹿韭，兴摇草圣龙蛇。便道是人清课，不用苕霅浮家。